text:
HSF: U21 landsliðið hjá monnum úttikið
ítróttur12-06-2017 - 16:15 - Jóanis Nielsen
Tíðindaskriv
U21 landsliðið hjá monnum úttikið
Nú er greitt hvørjir sekstan leikarar skulu umboða Føroyar til HM endaspælið fyri U21 landslið við monnum, sum verður í Algeria í summar, dagarnar 18. til 31. juli 2017.
Venjararnir Sonni Larsen, Ingi Olsen og Christina Krogshede hava tikið hesar leikarar út
Málverjar
Niklas Simonsen, Skjern Håndbold
Hørður Trygvason, SG Flensburg-Handewitt
Útileikarar
Helgi Hildarson Hoydal, H71
Áki Egilsnes, VÍF
Hilmar Leon Jakobsen, H71
Fríði Hammer Weyhe, KÍF
Kjartan Johansen, StÍF
Jónas Gunnarson Djurhuus, H71
Pætur Mikkjalsson, Neistin
Teis Horn Rasmussen, Neistin
Pætur Johansen, StÍF
Brandur Halgirsson, SG Flensburg-Handewitt
Pætur Thomsen, H71
Rune Olsen, Neistin
Rói Berg Hansen, Neistin
Sjúrður Olsen, VÍF
Ferðalagið fer úr Føroyum sunnudagin 16. juli til Keypmannahavn og síðani víðari umvegis Barcelona til Algiers. Heimferðin avhongur av hvussu úrslitini fara at laga seg.
Føroyar eru í bólki A, saman við Týsklandi, Noreg, Ungarn, Suður Korea og Chile.
Dystirnir eru hesir
18. juli Týsdagur Kl. 14.00 Føroyar – Chile La Coupole D´Alger Arena
20. juli Hósdagur Kl. 20.00 Suður Korea – Føroyar La Coupole D´Alger Arena
21. juli Fríggjadagur Kl. 18.00 Noreg – Føroyar La Coupole D´Alger Arena
23. juli Sunnudagur Kl. 18.00 Føroyar – Týskland La Coupole D´Alger Arena
24. juli Mánadagur Kl. 18.00 Føroyar – Ungarn La Coupole D´Alger Arena
Við ítróttarkvøðu
Hondbóltssamband Føroya (HSF)


c: text/html

text:
Orð: Sabine Baring-Gould
Lag: Arthur Seymour Sullivan
Týtt: Petur William Háberg
Upprunaheiti: Onward! Christian soldiers
1. Framá, Kristi stríðsmenn, framá, hvør ið kann!
Hyggið upp á Jesus, undan stígur hann,
leiðir síni herlið gjøgnum vápnagleim!
Undir merki hans vit vinna sigur heim.
Niðurlag: Framá, Kristi stríðsmenn, framá, hvør ið kann!
Hyggið upp á Jesus, undan stígur hann!
2. Fyri Jesu navni Satan flýggja má,
í hans navni vit tí brynjað skulu stá;
fram, so, Kristi stríðsmenn, hevjið lovsongsrødd,
fylkist, øll Guds børn, hvar enn tit eru stødd!
3. Kongar kunnu falla, ríki knúsast brátt,
men Guds orð í ævir eiga skal sín mátt;
fram, tí, Kristi stríðsmenn, eingin vikna má,
bert ein stund – so skulu heima hvíld vit fá!

robotstxt: allowed

filter: keep


text:
Fjarðakanningin 2009
Kanningarætlan
Aðrenn ein kanningartúr verður altíð ein neyv ætlan fyri túrin gjørd, soleiðis at manningin og luttakaranir á túrinum kunnu skipa túrin og fáa hann framdan á best møguligan hátt.
Í ætlanini verður greitt frá endmálinum við túrinum, hvør og hvat verður við á túrinum og hvagar leiðin liggur og hvat skal gerast hvar. Kanningarætlanin fyri henda túrin fæst við at trýsta her.
Útgerð til havfrøðiligar kanningar.
Niðanfyri eru slóðir til heimasíðir, ið lýsa mátitól og sýnisheintara, ið verða brúkt í havfrøðligum kanningum:
- 'Sensor and Samplers', - eitt yvirlit á heimasíðuni hjá WHOI.
Myndir frá fjarðakanningunum í 2009
Profilar og TS-diagramm
Profilar og TS-diagrammir frá túrinum fáast við at trýsta her (pdf-framløga).


text:
Beinta Poulsen á messu við nýggjum klædnamerki
Vinnuframi hevur stuðlað Beintu Poulsen, sum hevur verið á Revolvermessu í Keypmannahavn við nýggja klædnamerkinum "EINSTAKT”.
Høvuðsendamálið við luttøkuni á messuni var at branda nýggja føroyska klædnamerkið og gera tað sjónligari og sterkari í einum altjóða høpi, og harvið økja um søluna.
Báðir sniðgevarnir hjá EINSTAKT vóru við á messuni og fingu sera nógvan íblástur til komandi rák innan mótaheimin. Ein nýggjur danskur seljari hjá EINSTAKT, luttók eisini á messuni. Við tað, at hann hevur eitt sera stórt netverk, hevði tað sera góða ávirkan á, at nógv viðskiftafólk og aðrir samstarvspartar vitjaðu básin.
Samanumtikið kann sigast, at við stuðlinum frá Vinnuframa var tað gjørligt at luttaka á eini sera týdningarmiklari mótamessu við einum væl fyrireikaðum og væl brandaðum klædnamerki, og tað er Beinta Poulsen sera takksom fyri.
SEINASTU TÍÐINDI
Almennur fundur um hópfígging (Crowdfunding)
Hópfígging er ein skjótt vaksandi fíggingarháttur hjá íverksetarum kring allan heim, men enn er h…
Leiðari í Filmshúsinum
Tina í Dali Wagner hevur 25 ára royndir frá Den Danske Filmskoles Efteruddannelse, har hon hevur…
Lissi á CIFF
Ein av nýggju sniðgevunum í Føroyum, Lissi Bjarnadóttir Andreassen luttók á CIFF 2017, sum bleiv…


text:
So áhugavert, at journalistarnir kunnu og eiga at seta vandan fyri interessukonfliktum – “real or percieved” – til viks og gera innsløg til sjónvarp, útvarp, pluss og kjaksending, um viðurskiftini hjá teimum og deildarleiðara teirra?
Eg haldi, at kringvarpsfólkini áttu at gjørt eina lítla test. Prøva næstu ferð, tit halda, at “Føroya fólk máá fáa at vita, hvussu vánaligir/býttir/óndir politikararnir eru við okkum í Kringvarpinum!” at leka hesa “góðu” søgu til onkran annan miðil, og vita, hvat tey gera við hana. Kemur hon á forsíðuna? So er hon kanska eitt sindur týdningarmikil! Kemur hon ikki á forsíðuna? So skulu tit kanska flyta málið av tíðindaredaktiónini og í inn/útbakkan hjá stjóranum! Umhugsið tað í øllum førum.
Nei, álvara. Trúðvirðið hjá føroyskum journalistum er frammanundan lágt. Frammanundan hava fólk lítið álit á, at journalistarnir vilja ella megna tæna hægri prinsippum, tá teir velja tíðindi út og leggja sítt tilfar til rættis. Og hesin dekningurin av einum innanhýsis máli, har hvør einasti kringvarpsjournalistur er inhabilur, styrkir bara fólk í, at almenni fjølmiðilin er korruptur. Tað ræður bara um at standa journalistunum og lønarposa teirra nóg nær, so slepst í tíðindini! Men her eru kanska onkur nýggj prinsipp upp á spæl, tá viðvíkur óheftni og egnum áhugamálum?


text:
Bandasavnið
Bandasavnið er eitt savn av voxrullum, spolabondum og kassettubondum. Tilfarið inniheldur fólkaminnistilfar, fólkatrúgv og fólkasiðir. Haraftrat er eisini tilfar við kvøðing, sangi, frásagnum um arbeiði, staðanøvn o.s.fr.
Annað málsligt tilfar er eisini í bandasavninum. Til dømis tilfar til gransking av skaldskapi, frásagnarlist, bygdarmálum, staðanøvnum, orðfeingi, orðatøkum og øðrum.
Mortan Nolsøe, professari, 1924-87, grundaði savnið við teimum bondum, hann hevði savnað, áðrenn hann kom á Føroyamálsdeildina at arbeiða. Hann helt á at savna alla sína tíð á deildini og fekk onnur bandasøvn til vega. Eitt nú øll bond við føroyskum upptøkum, sum vóru á Dansk Folkemindesamling. Seinri eru øll bondini, sum Danmarks Radio hevði við føroyskum sendingum, komin í savnið.
Seinast eru staðanøvn savnað og tikin upp á band um alt landið í sambandi við, at føroyakort er givið út av nýggjum. Nakað av bondum hevur savnið fingið frá fólki kring um landið, sum tey hava sjálvi tikið upp, og fólk lata framvegis savninum bond.
Í Bandasavninum eru stívliga 2.100 spolabond og eini 100 kassettubond. Voxrullurnar eru allar spældar á bond. Spolabondini eru í miðal ein tíma til longdar. Bondini eru øll telduskrásett, so hvørt tey eru upptikin, og innihaldið skipað í evnisbólkar. Upptøkurnar umboða meginpartin av føroyskum bygdamálum, og arbeiðið við at skráseta bygd fyri bygd er dagført.
Málførasavn
Eitt serligt og sjálvstøðugt málførasavn hevur Føroyamálsdeildin ikki, men á bondunum í bandasavninum hjá deildini liggur stórt og virðismikið keldutilfar til gransking av føroyskum talumáli og bygdamálum, sum tey flestu eru umboðað í savninum. Ein serlig skráseting av heimildarfólkunum er gjørd, skipað eftir bygdum.


text:
Kundi tú hugsa tær eitt wc við einum setri, ið letur seg spakuliga aftur?
Hjá P/F Svend Krosstein kanst tú fá eitt smart setur til akkurát títt wc.
Sjálvt um tað finnast nógv ymisk sløg av wc kummum, so er tað eingin forðing fyri at fáa sær eitt hart wc setur við soft close.
Serliga eru tað Pressalit setur, ið eru nógv umbiðin. Hesi eru úr hørðum plasti og lata spakuliga aftur. Eisini hava hesi tað, ið kallað verður Quick Release ella LIFT OFF, ið ger tað lætt at taka setrið av við reingerð.
Wc setur frá Pressalit fáast í nógvum ymiskum útgávum, ið ger at tey passa til flest øll sløg av wc kummum.
Á heimasíðuni hjá Pressalit kanst tú leita eftir tí rætta wc setrinum. Har kanst tú leita eftir einum wc við at taka mát av kummuni ella við at velja merki av kummuni.
Á okkara heimasíðu kanst tú eisini síggja eitt yvirlit yvir tey wc setur, ið vit hava á goymslu. Vit hava nógv sløg, bæði av wc setrum úr hørðum plasti við soft close, ella onnur wc setur úr bleytum plasti, á goymslu.
Tey bleytu setrini eru væl bíligari enn hørð wc setur, men tey hava ikki soft close.
Síggj yvirlit yvir okkara wc setur her.
Legg merki til, at SOFT CLOSE verður onkuntíð stytt til ‘SC’, Quick Release til ‘QR’ og LIFT OFF til 'LO'.
Sølufólk
Tel. 29 46 25
fia@krosstein.fo


text:
Orð: Henrik Lund
Týtt úr grønlendskum til danskt: W. Thalbizer
Týtt úr donskum til føroyskt: Karsten Hoydal
Viðmerking: Tjóðsangur Grønlands, yrktur umleið 1910.
Grønlendsk týðing
1. Avgamla landið,
teg fjalir glerið skært,
um høvur títt hin skínandi kavi.
O trúfasta móðir vár, í føvningi bart
tú okkum, lovar giltan fong úr havi.
2. Sum óbúgvin skepna vit vaksa hjá tær
og mennast í lívd av fjallagrýti.
Kalaallit vit nevnast, so sigur søgnin fjar
við tign for ásjón tíni ellihvítu.
3. Og meðan tín gáva til gagns okkum er,
í huganum nýggur heimur glæsir.
Úr heimføðis-bondum er okkara ferð,
mót fjarum málum bróta vit oss ræsur.
4. Tit tilkomnu tjóðir, tit rættið okkum hond,
vit stunda inn á tykkara leiðir.
Úr heimi av bókum skal manast fram ein ond,
sum inn í okkum nýggja mentan breiðir.
5. Ógjørligt er longur at standa í stað –
Kalaallit til gongu! Nýggj tíð boðað!
Sum mannaverur fríar vit vilja búnast glað:
Síggj evni tíni! Brátt í morgunroða!


text:
Um Tøkum Lætt
Dansifelagið Tøkum Lætt var stovnað 7. novembur 1993.
Í nevndini eru 3 limir: Andreas Sigurstein, formaður, Jóna Jiménez, skrivari og Randi Olsen, kassameistari.
Eykalimir eru: Gunnvør Eriksen, Helena Poulsdóttir og Óli á Geilini.
Í Veitslunevndini eru Helga Hermansen, Sunneva Olsen, Elsy Joensen og Poula Debes.
Umboð felagsins í Sláið Ring er Rasmus Joensen, sum eisini er formaður í Landsdansifelagnum. Eykaumboð er Andreas Sigurstein.
Heimstaður felagsins er Tórshavn, og endamálið er at menna tann føroyska dansin. Øll kunnu gerast limir í felagnum.
Í løtuni eru uml. 250 limir, og limagjaldið er 200,00 kr. fyri støk og 300,00 kr. fyri pør.
Ársaðalfundurin er sambært lógini í september ella oktober mánaði.
Dansað verður annaðhvørt sunnukvøld í Skansastovu, Djóni í Geilgøtu 1. Øll eru vælkomin.
Vit kvøða bæði vísur og kvæði, sum nógv fólk kenna, men dentur verður eisini lagdur á at læra seg onnur kvæði. Sí annars skránna.
Barnadansurin byrjar eftir heystfrítíðina. Dansað verður í Skansastovu sunnukvøld
kl. 19.00 -20.00
Um tú vilt seta teg í samband við Tøkum Lætt, kanst tú senda t-post til: info@tokumlatt.fo
Tá ið limir í dansifelagnum Fótatraðk í Keypmannahavn fluttu heimaftur, hildu teir seg síggja ein tørv á einum nýggjum dansifelag í Havn. Hesi tóku stig til at stovna felagið.
At tørvurin var stórur, vísti tað skjótt vaksandi limatalið.
Í fyrstu nevnd felagsins sótu Poul Geert Hansen, formaður, Mariann Hansen, kassameistari og Marjun Nielsen, skrivari.
Lóg fyri Tøkum Lætt
§ 1
Navn felagsins er Tøkum Lætt, og heimstaður tess er Tórshavn. Endamálið er at menna tann føroyska dansin. Øll kunnu gerast limir í felagnum.
§ 2
Felagið hevur eina trímannanevnd, sum skipar seg sjálva við formanni, skrivara og kassameistara. Valskeiðið er 2 ár. Líka ár standa 2 limir fyri vali, ólika ár stendur 1 limur fyri vali. 3 tiltakslimir og 2 grannskoðarar skulu veljast hvørt ár.
§ 3
Hægsti myndugleiki felagsins er aðalfundurin, ið verður hildin í september/oktober mánaði. Eykaaðalfundur verður hildin, tá ið ein samd nevnd ynskir tað, ella minst 25 limir krevja tað. Fundurin skal lýsast minst tvær vikur áðrenn við hesi skrá:
- Val av orðstýrara og fundarskrivara
- Formansfrágreiðing um virksemi felagsins farna ári
- Góðkenning av grannskoðaðum roknskapi
- Viðgerð av innkomnum málum
- Ásetan av limagjaldi
- Val av nevnd og tiltakslimum
- Val av grannskoðarum
- Val av umboði til Sláið Ring og val av veitslunevnd
- Ymiskt
§ 4
Felagið verður avtikið, um ¾ av limum felagsins ynskja tað. Ognir felagsins skulu tá vera nýttar til at menna tann føroyska dansin.
Samstundis sum henda lóg kemur í gildi, fer verandi lóg fyri Tøkum Lætt úr gildi.
Soleiðis samtykt á ársaðalfundi 20. september 1998.


text:
Orð: J.P. Jacobsen
Lag: Uppruni ókendur
Týtt: Christen Holm Isaksen
1. Tað bøtir tú fyri í ár so long,
sum bert eina løtu vardi,
títt smílist tað burt eina stokkuta stund,
ið seinni at hjartanum tærdi.
Harmur og sorg
renna av rósunum reyðu.
2. Tú ekur við lukkuni kvikliga fram,
so fort, at einki tú sansar,
men sorgarbyrðan knógvandi tung
hon bíðar tær, um tú enn stansar.
3. Í dreymi liva vit fró og glað,
men sorgin kennir ei dreymar;
hon starir at tær so stór og bleik
við eygum sum súgvandi streymar.
4. Tær lýsir á kvøldi ei smíl í song,
men tárið gevur sær stundir;
tí smílið er roðin av tí, sum er,
grátur: skuggin av tí, sum brast sundur.
Harmur og sorg
renna av rósunum reyðu.


text:
Nú er skjótt Føstulávint, ein siðvenja sum eg, sum barn, minnist var fylt við hugna, grýluklæðum og ikki minst føstulávintsbollum. Tað var so lekkurt, aftaná at hava verið úti í kuldanum og spælt, at koma heim til heimabakaðar føstulávintsbollar. 😉
Føstulávintsbollar
við kremi
Tilfar
Vatnbakstur
70 g glutenfrí havragrýn, blendað til mjøl
80 g eplamjøl
150 g smør
4 egg
3 dl vatn
½ tsk salt
2 tsk sukur
Kakukrem
1 posa kakukrem
5 dl mjólk
Rómakrem
2 dl kakukrem
4 dl róma
1 tsk vaniljusukur
1 spsk florsukur
Glasur
3 spsk kakao
6 spsk kóka vatn
75 g flormelis
Soleiðis gert tú
Vatnbakstur
Set ovnin á 200 stig (heit luft).
Koyr vatn, smør, salt og sukur í eina grýtu og lat koma uppá kók.
Blanda mjølini væl saman.
Tá vatn/smørblandingin kókar, koyrir tú alt mjølið í grýtina og rørur væl uml. ½ – 1 min á hitanum.
Tak grýtuna av hitanum og rør til deiggið sleppur grýtu og skeið og lat kølna eina løtu.
Koyr eitt egg í senn, í deiggi, og rør væl millum hvørt egg (tað ber eisini til at røra við el-pískara).
Forma vatnbaksturdeiggið til bollar, antin við tveimum skeiðum ella brúka sproytiposa (teir vaksa nógv, so lat tað vera sindur av plássi millum teir).
Baka í ca. 25 min. (tað er týdningarmikið at man ikki letur hurðina til ovnin upp, fyrr enn aftaná 15 min., tí annars kann vatnbaksturin fella saman. Aftaná 20-25 min. tekur man ein bolla út og um hann ikki fellur saman, so er vatnbaksurin bakaður nokk).
Sker eitt lítið hol í vatnbaksurbollarnar, tá teir eru liðugt bakaðir, fyri at fáa dampin út, og lat teir kólna á rist, áðrenn teir vera fyltir.
Kakukrem og glasur
Blanda kakukrempulvur og mjólk og rør væl.
Lat standa í 20 min. í køliskápi.
Píska róman saman við florsukuri og vaniljusukuri og blanda tað síðan saman við 2 dl av tí lidna kakukreminum.
Blanda florsukur, kakao og vatn saman til glasur.
Fyll vatnbaksturbollarnar við kakukremi og rómakremi.
Pynta við glasuri.
Prei
Um man dámar væl súltutoy, kann man leggja tað afturat kakukremi og rómakremi sum fylla. Og um man ikki brúkar allan vatnbaksturin til føstulávintsbollar, eru teir eisini væl egnaðir til nátturðan, har kan fyllan t.d. vera laksamousse, rækjusalat ella okkurt heilt triðja.
Um Unn
Eg eiti Unn og búgvi i Keypmannahavn, har eg lesi digitalt design og samskifti. Eg havi cøliaki/glutenviðkvæmi og havi tí gjørt bloggin glutenfrifoodie.dk, har tú kanst finna íblástur til góðan og leskiligan glutenfrían mat og bakstur.


text:
Pensjónslívið
Gleðir tú teg til at kunna ferðast meira ella til at fáa meira tíð til ítriv og barnabørn? Uttan mun til, hvussu tú ynskir at liva pensjónstilveruna, er tað ein stórur fyrimunur, um tú í góðari tíð byrjar at spara saman. Á tann hátt kanst tú tryggja tær, at tú hevur ráð til at liva tað lívið, sum tú ynskir, tá tú ert farin frá fyri aldur.
Kravd samansparing
Í Føroyum er tað lógarkrav, at øll millum 21 ár og pensjónsaldur spara saman til pensjón. Kravið er, at tú í 2018 rindar í minsta lagi 4 prosent av lønini í pensjón. Prosenttalið hækkar við 1 prosenti á hvørjum ári inntil í 2029, tá tað er 15 prosent.
Hvussu nógv skalt tú spara saman?
Um tú fegin vilt varðveita ein ávísan livifót, tá ið tú fert frá fyri aldur, eru 4% í pensjónssamansparing helst ikki nøktandi. Tí er tað avgerandi, at tú gert tær greitt, hvat tú vilt hava ráð til. Um tú tosar við okkum um tíni ynskir, kunnu vit seta eina pensjónssamansparing saman, so hon hóskar til tín tørv.


text:
Kvinnurnar halda fram við góðu byrjanini
07 Vestur-kvinnur spældu sín næsta venjingardyst. Móti blandaðum liði frá ÍF/Víkingi vunnu vit 4-3 eftir at hava verið aftanfyri 0-2. Hetta er annar dysturin í fyrireikingini til 2. deild, sum byrjar í apríl.
Dysturin varð spældur í Sørvági leygarmorgunin, og varð góður og undirhaldandi. Spælt varð fýra ferðir 20 minuttir. ÍF/Víkingur høvdu blandað eitt lið við leikarum úr Betri-deildini, 2. deild og U18.
Gestirnir løgdu seg á odda við teimum málum, men okkara vendu dystinum til 4-2, áðrenn ÍF/Víkingur minkaðu um munin til endaliga úrslitið 4-3.
Vegna nógv avboð av ymiskum orsøkum, fingu okkara kvinnur hjálp frá DU14, men fyri okkara kvinnur var sjónlig framgongd í spælinum síðan dystin móti EB/Streymi/Skála fríggjadagin seinasta vikuskifti. Sjálvsagt hava vit avbjóðingar við at spæla móti leikarum við landsliðssøtði, men enn er góður mánaður til kappingarbyrjan, so tíð er til enn størri framstig.
Komandi dystir
Betri-deildin, 27. mei kl. 15:00
07 Vestur - Skála
2. deild, 26. mei kl. 15:00
07 Vestur - NSÍ
Kvinnur, 23. mei kl. 18:20
AB/B71 - 07 Vestur a
Fleiri
Betri Deildin
Stigatalvan
Málskjúttar
Málskjúttar


text:
Boliviahjálpin
Ein dag í februar fara allir næmingar á Glasir, Hoydølum og Smiðjugerði út at arbeiða fyri at veita stuðul til verkstaðsskúlan TAEPO í Bolivia. Tankin við Boliviahjálpini er, at ung fólk í okkara ríka parti av heiminum hava samhuga við teimum ungu úti í heimi, ið eru verri fyri.
Við úrtøkuni av einum arbeiðsdegi hjá næmingum her í Føroyum ber til at hjálpa ungum í Bolivia at fáa sær eina útbúgving, nakað, sum vit her í Føroyum ofta taka fyri givið.
Glasir í Hoydølum og Glasir í Smiðjugerði stuðla hesum menningararbeiði við at geva næmingunum henda dagin til øðrvísi undirvísing.
Um tit vilja vita meira um Boliviahjálpina, um skúlan og um Bolivia, ber til at lesa her á síðuni
-
TAEPO – “Føroyski” skúlin í Bolivia
Í Quchis – stutt frá býnum Sucre, eisini høgt upp í Andesfjøllunum – liggur skúlin TAEPO, sum føroyskur skúlaungdómur var við til at stovna í 1990, og sum miðnámsskúlanæmingar hava stuðlað regluliga síðani 2010.
Skúlin er ein kombineraður handverkara- og studentaskúli og hevur stóran týdning fyri útbúgvingarmøguleikarnar hjá ungum í økinum. Tey ungu fara ofta inn til býirnar í vón um at fáa okkurt arbeiði, men umstøðurnar í býunum fyri ung upprunafólk uttan útbúgving eru sera vánaligar. Foreldur at næmingum í TAEPO leggja tí ofta nógv fyri til at fáa ráð at lata minst eitt av børnunum ganga í skúla. Við handverkaraútbúgvingini hava tey nógv størri møguleika fyri at klára seg og fyri at stuðla familjum sínum fíggjarliga.
Peningurin, sum varð savnaður inn í 2015 fór serliga til tilfar til verkstøðini. Um ikki vit lata stuðul til amboð og tilfar, mugu næmingarnir sjálvir gjalda, og tað hava teir flestu als ikki møguleika fyri. Tí er alt ov lítið til av øllum, og tað, sum er, er slitið og illa farið. Eisini fór nakað av peningi til at gera vesi til næmingarnar á kostskúlanum. Hetta hevur ikki verið áður!
Sum nakað nýtt, og í sambandi við samanleggingina í Glasi, vóru Handilsskúlin og Tekniski Skúlin við í innsavningini í 2016, og tí kom nakað meir av pengum inn í ár, 230.000 kr. Næmingar, foreldur og lærarar á TAEPO biðja í nýggjasta ynskilistanum aftur um stuðul til verkstøðini, t.d. mekaniska verkstaðið: bilur og motorur at arbeiða uppá; metalverkstaðið: sveisiútgerð; el-verkstaðið: perur, káplar, reléir; seymiverkstaðið: toy í alskyns litum, nálir; timburverkstaðið: borimaskina, tengur; møbilverkstaðið: timbur, eikiviður, o.s.fr.
Eitt, sum eisini hevur verið viðgjørt í Bolivia-bólkinum, er um vit kunnu stuðla einstøkum næmingum peningaliga, soleiðis at teir kunnu halda fram at búgva á skúlanum. Tað er ókeypis hjá teimum at ganga í skúlanum, men teir skulu gjalda eitt sindur fyri kost og logi. Ikki allir næmingar hava ráð til hetta, og tað harmar leiðsluna á skúlanum at missa næmingar, sum annars hava góð evni og vilja til lestur. Tey hava tí spurt, um vit evt. kunnu skipa fyri onkrari stuðulsskipan, sum kann hjálpa ávísum serliga gávaðum næmingum. Vit hava játtað eina ávísa upphædd til hetta.
Tey í TAEPO lata heilsa og takka so hjartaliga fyri hjálpina. Hon hevur ovurstóran týdning fyri tey og fyri framtíðarmøguleikar teirra.
-
Bræv frá næmingi á TAEPO
Góðu vinir í Føroyum
Eg vóni, tit hava tað gott.
Eg eiti Miguel Martínez og eri næmingur á TAEPO. Harumframt selji eg bakað epli fyri at hjálpa ommu míni, tí mamma mín er farin burtur at leita eftir arbeiði.
Mín yndis-ítróttur er fótbóltur. Hetta er annað árið hjá mær á TAEPO. Eg havi lært nógv í snikkara-verkstaðnum og á bilverkstaðnum, og tað dámar mær væl.
Eg havi eisini lært at deila við mínar vinir, at brúka vesini og brúsurnar. Mær dámar eisini væl stríðsítrótt. Her á TAEPO læra tey okkum eisini at uppføra okkum ordiligt, tí tey vilja fegin gera okkum til betri menniskju.
Vinir í Føroyum, eg vil fegin takka tykkum mangar ferðir fyri tykkara samhuga og fyri hjálpina, sum tit geva okkum, soleiðis at vit kunnu halda fram at ganga í skúla. Har eru nógv ung sum eg, ið ikki hava pengar, og TAEPO gevur okkum møguleikan.
Túsund, túsund takk fyri.
Síggjast, takk fyri
Miguel


text:
Eftir at rakt var við heitt grundvatn í Kollafirði fyri umleið 1½ árið síðani, hevur Jarðfeingi fylgt væl við hitalagnum og mongdini á vatninum á staðnum. Sum liður í at skilja grundvatn og grundvatnsstreymarnar enn betur er Jarðfeingi áhuga í at hoyra frá fólkið, ið vita um keldur ymsastaðni í landinum. Hetta skrivar Jarðfeingi á heimasíðuni.
Sum ein liður í kanningararbeiðinum av nógva heita vatninum í Kollafirði gjørdi Jarðfeingi í fjør frágreiðingina “Grundvatn í Føroyum”, sum viðger møguleikar fyri grundvatni í Føroyum. Tað hevur leingi verið kunnugt, at grundvatn er at finna í føroysku undirgrundini, og grundvatnið verður ofta í talu millum manna kalla kelduvatn. Hetta er vatn, sum rennur út úr undirgrundini í keldum og verður summastaðni savnað saman av kommununum og brúkt til drekkivatn.
Í undirgrundini situr vatn í poknum og rivum, men vatn kann eisini sita bundið í ymiskum steinsløgum (mineralum). Summastaðni er vatnið umgyrt av tøttum gróti, men aðrastaðni er meiri ótætt í grótinum, t.d. ímillum kornini í eini vatnførandi legugrýtisflógv (sandlind o.a.) ella í einari opnari rivu. Tí er tað av stórum týdningi at kenna jarðfrøðiligu umstøðurnar í økinum, har leitað verður eftir grundvatni, tí eins nógv, ella tøkt vatn, situr ikki í øllum grótsløgum.
Ein partur av hesi vitan kann liggja í at finna og kortleggja allar keldur í landinum. Hesar keldur fáa tilflutt vatn úr dýpinum, og ein staðseting og hitalagið hjá teimum kann vera við til at siga eitt sindur um rivuskipanir í undirgrundini.
Summar av hesum keldum eru heitar við einum hitalagi upp í 18 gradir, sum til dømis Varmakelda (talva 1). Tað hevur altíð verið okkurt gandakent við hesum heitu keldum, sum eru nevndar í bókmentum heilt aftur í 1600-1700-talið av t.d. Debes og Landt, og tær vera mettar av fólki at geva heilsubót og eydnu, um drukkið verður av teimum. Sum nevnt omanfyri hava summar av hesum keldum verið kendar í fleiri hundrað ár, so sum Varmakelda í Fuglafirði og Varmakelda í Svínáum, meðan aðrar nýliga eru lagdar til merkis, so sum 15 gradir heita keldan í Vestmanna. Í sambandi við alingina í Føroyum, sum byrjaði í 1970-árinum, komu aðrar, tó heldur kaldari keldur, undan kavi, millum aðrar keldurnar við Áir og í Skálafirði, sum báðar hava eitt hitalag á umleið 14 gradir. Harafturat koma tær fimm jarðhitaboringarnar í Kollafirði, har vatnið hevur eitt hitalag í millum 19 og 27 gradir.
Tað merkisverda við teimum heitaru keldunum er, at allar liggja í eini belti tvørtur um økið miðskeiðis í Føroyum (Mynd 2 og talva 1). Í 1960-árunum vórðu gjørdar djúpar refraktiónsseismiskar kanningar á Streymoynni av íslendska professaranum, Pálmason (1965). Hesar kanningar kundu bent á, at ein umskaring møguliga finst í grundfjallinum undir Kollafirði. Eitt áhugavert við hesi umskaring er, at hon hevur sama rætning sum beltið av heitum keldum. Hendan umskaring kann gera, at lendið omanfyri umskaringina rørir seg eitt sindur, soleiðis at rivur vera verandi opnar. Eitt tílíkt fyribrigdi ger, at heitt vatn hevur møguleika at treingja seg upp úr jørðini, ført av ringrásum (convection), sum kunnu virka í eini opnari rivuskipan, har samband er millum tær einstøku rivurnar. Ringrásirnar gera, at vatnið kann ferðast gjøgnum rivurnar av yvirflatuni niður í dýpið og uppaftur á yvirflatuna. Nýtt vatn kemur vanliga inn í eina tílíka skipan frá regni í onkrum fjallalendi í nánd. Tungt, kalt vatn søkkur støðugt niður í dýpið og verður samstundis hitað á veg niður, meðan tað heitara og lættara vatnið í staðin vil treingja seg upp. Við hesi ringrás verður hiti tikin úr dýpinum og fluttur upp í tey grynru jarðløgini. Grótið í dýpinum gerst sostatt lutfalsliga kaldari enn vanligt er á hesum dýpi, meðan grótið longur uppi verður hitað upp. Hendan ringrásskipanin kann gera, at heitt vatn lekur út á yvirflatuna, ella at man av tilvild rakar við heitt vatn í eini jarðhitaboring, sum man gjørdi í Kollafirði.
Mynd 1: Jarðfrøðiliga kortið við staðseting av heitum keldum (reyðar stjørnur)
og heitum boringum (gular stjørnur).
> Kelstrup (1983)
¤ Landt (1800)
Talva 1. Hitastig í teimum kendu heitu keldunum og boringunum har hitin er óvanliga høgur, sí mynd 1 fyri staðseting.
Vitanin um heitu keldurnar saman við vitan um nógva heita vatnið í Kollafirði, umframt kanningar av rivuskipanum runt um í Føroyum, kunnu vera við til at staðfesta aðrar heitar og minni heitar djúpar grundvatnsskipanir í Føroyum, sum kunnu vera til gagns fyri føroyska samfelagið bæði sum drekkivatn, men eisini sum geothermal orkukelda til fjarhitaskipanir. Eitt dømi, um hvussu heitt vatni er í undirgrundini í Føroyum, er úr Lopraboringini, har vatnið var 100 hitastig á 3500 m dýpi, t.v.s. at vatnið hitnar áleið 1 stig fyri hvørjar 35-40 metrar.
Um tað er onkur, sum veit um keldur, kaldar ella heitar, onkrastaðni í Føroyum, er viðkomandi vælkomin at seta seg í samband við Janu Ólavsdóttir á tel. 277867 ella á teldupost jo(kurla)jf.fo, Óluvu Eidesgaard á tlf. 224389 ella á teldupost oei(kurla)jf.fo ella Meinhard Eliasen á tlf. 215980 ella teldupost me(kurla)jf.fo.
Niðanfyri er ein leinkja til frágreiðingina:
Grundvatn í FøroyumKelda: Jarðfeingi – 22. januar 2016


text:
Jan Müller
28.04.2018 - 15:28
Neyvan hevði nakar roknað við, at tveir av kendastu boripallunum frá føroyska leitiævintýrinum nøkur ár herfyri, aftur skuldu vera til arbeiðis um okkara leiðir, tó í hesum førinum í okkara næsta grannalag, á bretska landgrunninum. Í næsta mánaða verða nevniliga tveir boripallar, sum eru einki minni enn tveir gamlir kenningar frá leitingini á føroyska landgrunninum, til arbeiðis hinumegin markið, nevniliga West Hercules, sum allir føroyingar minnast so væl frá umvælingini á Skálafirði, og nú eisini Stena Don, sum serstakliga havnarfólk minnast frá tíðini hann lá á Nólsoyarfirði.
Menna gassframleiðslu
Í hesi vikuni boðaði oljufelagið Siccar Point Energy frá, at tað var farið undir at bora ein avmarkingarbrunn fáar kilometrar frá føroyska markinum. Hesin brunnurin skal rudda slóð fyri eini útbygging av stóru Cambo oljukelduni. Nú boðar so enn eitt av stóru olju- og gassfeløgunum, franska Total frá, at tað hevur gjørt avtalu við borifelag um leigu av palli at bora Glendonach leitimiðið, sum er mett at goyma stórar nøgdir av gassi. Tað liggur sunnan fyri gasskelduna Edradour, sum herfyri varð útbygd og bundin í gassrørleiðingina frá Laggan Tormore og inn til Hetlands.
Pallurin Stena Don skal undir hesa uppgávuna longu í mai og fer tað at taka 3-4 mánaðir at bora brunnin. Flestu okkara minnast ta serstøku løtuna leygarmorgunin 8. juli 2006, tá bæði nólsoyingar og havnarfólk vaknaðu upp til ein óvanliga sjón. Ein ristastórur boripallur var komin inn á fjørðin.
Boringin nú er partur av ætlanunum hjá franska gassrisanum at menna møguleikarnar fyri gassframleiðslu í hesum partinum av Atlantsmótinum. Tað ljóðar eisini, at Total, sum í fjør stóð fyri eini umfevnandi seismiskari kanning eystan fyri markið við heimsins størsta seismikkskipi, sum brúkti Fuglafjørð til veitingarhavn, hevur ætlanir um útbyggingar av hesum økinum teir rópa ”Southern Gas Area”. Total hevur fleiri loyvi skamt frá føroyska markinum. Og í løtuni bíðar felagið eftir úrslitinum av 30. útbjóðingini á bretska landgrunninum, har teir helst fara at fáa fleiri nýggj loyvi eystan fyri markið.
Nú vit umrøða bretska gassævintýrið vestan fyri Hetland, so er ljóskastarin eisini settur á enn eitt gassøki, sum liggur longu norðari, eisini nevnt ”Northern Gas Area”. Har fer felagið Siccar Point saman við felagnum Ineos at bora ein leitibrunn á Lyon gassleiðini í summar. Ætlanin er at fara undir eina útbygging av hesum spildurnýggja gassøkinum eystan fyri markið. Har eru longu gjørd fleiri smærri fund, sum skulu bindast saman í eini kjarnu, Tobermory, Gragganmore og Bunnehaven.
Herfyri frættist annars frá BP, at tað fer at útbyggja oljuleiðina Alligin, sum liggur vestan fyri oljukelduna Foinaven, skamt frá føroyska markinum. Aftrat hesum eru tvær útbyggingar í gongd vestan fyri Hetland, Clair Ridge fyri norðan og Lancaster fyri sunnan.
Nærkast Føroyum
Vit eru sostatt í hesum døgum vitni til, at stór olju- og gassfelag leggja grundarlag undir menning og útbygging av bæði olju- og gassfundum skamt frá føroyska markinum. Aftrat hesum longu nevndu er kemur so eisini avgerðin um at útbyggja stóru oljukelduna Rosebank, sum liggur beint við markið. Vit kunnu við hesum bara staðfesta, at olju- og gassvirksemið í næsta grannalag er í stórari menning. Og í hesum sambandi ber eisini til at gita, at hetta fer so ella so fyrr ella seinni at fáa týdning fyri oljuleiting føroysku megin markið.
Stena Don, sum varð løgd fyri teym med alla, er nú aftur ávegis til leiðirnar við markið
West Hercules á Skálafirði


text:
Tíðindaskriv
06.01.2017 - 21:18
Mentan > Samfelag & Politikkur > Útbúgving og námsfrøði
Leygardagin 14. januar skipar íslendska sendistovan fyri fyrilestum um íslendskar áherðslur í útbúgving til burðardygd. Umrøddar verða áherðslur í nýggju námsætlanini fyri íslendskar fólkaskúlar, útinám umframt staðbundið og fjølbroytt tilfar. Fyrirlesarar eru tríggjar íslendskar listakvinnur og lærarar: Ásthildur Jónsdóttir, Guðný Rúnarsdóttir og Gunndís Ýr Finnbogadóttir. Tær starvast allar við Listkennsludeild (listundirvísingardeild) Listaháskóla Íslands.
Tiltakið á sendistovuni er ókeypis, og fyrilesararnir tosa á enskum og føroyskum.


text:
Greinarøðin VITAN OG VÍSINDI - 2013
Í hesi greinarøð, sum er í 10 pørtum, skriva vísindafólk á Fróðskaparsetri Føroya um evni, tey granska í. Greinarøðin kemur í Vikuskiftisblaðnum hjá Sosialinum tíðarskeiðið frá 1. mars til 10. mai 2013 .
Menn sum elskast
Turið Sigurðardóttir,
professari Føroyamálsdeildin
VIKUSKIFTI Sosialurin nr. 25 · 1. mars 2013
Gamlamannasukursjúka hóttir tey ungu
May-BrittSkoradal Jacobsen,
diabetessjúkrarøktrfrøðingur, undirvísari á Sjúkrarøktarfrøðideildini
VIKUSKIFTI Sosialurin nr. 28 · 8. mars 2013
Pløyen toldi ikki luktin í Havn
Erling Isholm
adjunktur í søgu á Søgu- og samfelagsdeildini
VIKUSKIFTI Sosialurin nr. 31 · 15. mars 2013
Skilji eg teg í rúmi og tíð - tú virðismikla menniskja
Marjun Thomsen
Cardiologiskur sjúkrarøktarfrøðingur, Master of health science
og undirvísari á Sjúkrarøktarfrøðideildini
VIKUSKIFTI Sosialurin nr. 34 · 22. mars 2013
Eru ikki ella ikki eru - ein málslig variatión
Zakaris Svabo Hansen
Adjunktur í málfrøði á Føroyamálsdeildini
VIKUSKIFTI Sosialurin nr. 38 · 5. apríl 2013
Fiskapeptidir verja mannaættarinnar móti lívshóttandi
Hóraldur Joensen
Lektari á Náttúruvísindadeildini
VIKUSKIFTI Sosialurin nr. 41 · 12. apríl 2013
Plásstrot fær aling at bjóða alduni av
Bárður A. Niclasen
Lektari á Náttúruvísindadeildini
VIKUSKIFTI Sosialurin nr. 44 · 19. apríl 2013
Hjallurin á sjónum
Rúnu Hjelm
Fyrrverandi vísindaligt hjálparfólk á Søgu- og samfelagsdeildini
VIKUSKIFTI Sosialurin nr. 47 · 26. apríl 2013
Føroysk bindimentan í broyting
Noomi Reinert í Dali
Lærari á Námsvísindadeildini
VIKUSKIFTI Sosialurin nr. 50 · 3. mai 2013
Størri skúlar til størri næmingar!
Erla Olsen
Námslektari á Námsvísindadeildini
VIKUSKIFTI Sosialurin nr. 53 · 10. mai 2013 nr


text:
Dalsgarðgrunnurin
Mentan og landbúnaður
Endamálið hjá grunninum er sambært §2 í viðtøkunum at stuðla mentanarligum tiltøkum hjá Fróðskaparsetri Føroya. Mál, sum hava eitthvørt við føroyskan landbúnað at gera, hava fyrimun.
Stovnsfæið í grunninum er arvurin eftir Jóannes og Gunhild í Dalsgarði í Skálavík, sum í testamenti hava latið arvin til umsiting hjá Fróðskaparsetrinum.
Viðtøkurnar áseta at rektarin er formaður í nevndini fyri grunnin. Umframt rektaran eru tveir nevndarlimir, sum vera valdir millum fasta vísindastarvsliðið á Fróðskaparsetrinum. Setursráðið velur limirnar.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Fornfrøðiliga rannsóknin Úti í Toft
Aftur í ár verður grivið í miðaldar bústaðnum Úti í Toft í Vestmanna.
Aftan á forkanningina í 2005 hava fornfrøðiligar rannsóknir sumrini 2006 og 2007 avdúkað sera áhugaverdar bústaðaleivdir á staðnum. Talan er um ein bústað við upprunaliga trimum smærri bygingum, ið hava verið samantvinnaðir av eini steinsettari gong við veggjum úr gróti og flagi. Ein av bygningunum, ið uttan iva hevur verið sethús, er seinni umbygdur og longdur. Enn er hann ikki útgrivin innan, tvs. farið er ikki rættiliga niður í gólvflárinar, har væntast kann, at ymiskt áhugavert fjalir seg.
Undir hesum bygningunum eru funnar enn eldri veggjaleivdir, ið hava bogað skap. Kann talan fara at verða um bygning úr elstu miðøldini ella enntá úr víkingaøld? Hetta geva nakrir av funnu gripunum ábendingar um.
Útgrevstrarøkið er so hvørt vorðið víðkað. Í ár verður grevstrarøkið víðkað eystureftir, har líkt er til, at enn ein bygningur liggur fjaldur undir moldini. Til tess at fáa at vita, hvussu víðfevnd búsetingin hevur verið, verða leitiveitir eisini gjørdar sunnanfyri og norður frá grevstrarøkinum.
Tað er Vestmanna kommuna, ið ber kostnaðin av rannsóknini, ið verður gjørd í samstarvi við Føroya Fornminnissavn. Tey luttakandi hava verið forndfrøðingar og fornfrøðilesandi úr øllum Norðurlondum. Tey luttakandi í ár eru øll føroyingar undir dagligari leiðslu av Helga D. Michelsen, fornfrøðingi. Í ár er rannsóknin av ymiskum orsøkum avmarkað. Fýra vikur eru settar av til grevstrararbeiðið, sum endar um miðjan juli.
Tíðindaskriv frá Føroya Fornminnissavni, dagf. 4. juli 2008.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Sverri Egholm
18.06.2017 - 23:42
Tíðindi > Tíðindi > Grønland
Enn ein jarðskjálvti kann vera ávegis í Grønlandi. Tí vera borgararnir í bygdini Illorsuit, sum liggur á vestursíðuni í Grønlandi evakueraðir í løtuni.
Tað skrivar Sermitsiaq.ag í kvøld.
Fólkini í Uumannaq økinum verða biðin um at fara niðan í fjøllini sum skjótast og halda seg burtur frá sjónum.
Tað var í nátt, at ein jarðskjálvti við eini styrki á umleið 4,0 rakti Grønland. Hann hevði við sær umfatandi yvirflóð í Nuugaatsiaq og stórar aldur í Uumannaq og í Illorsuit.
Hildið verður, at fýra fólk eru deyð eftir flóðaldurnar, men enn er hetta ikki greitt.
Sí eisini: Video: Soleiðis sá út tá flóðalda rakti Illorsuit


text:
Lag: Francis A. Blackmer
Týtt: Victor Danielsen
1. Undurfulla frelsu fann eg,
frelsu fría, æviga,
tá mítt hjarta kom at kenna
Jesus sum mín Frelsara.
Niðurlag: Nær hann er mær allar dagar,
ríka náði hans er nær;
og tá mest eg til hann treingi,
stendur trúgvast hann við mær.
2. Byrðar, sum eg ei kann bera,
við hans fót eg leggja kann;
kraft til stríð og hjálp í royndum
gjøgnum bøn eg altíð fann.
3. Trygg er sál mín í hans hondum,
hann mær heldur ævigt fast;
friður mín sum flóðin stígur,
náðipaktin aldri brast.
4. Prís tær veri! Tú meg frelsir,
hvønn dag styrki fái eg;
dýri Frelsari! Eg ynski
tæna tær og elska teg.


text:
Vágseiði
Vágseiði er vestanfyri Vág í Suðuroynni. Ofta er nógv brim har vesturi, men hóast tað, so hevur Vágseiði verði nógv brúkt sum lending fyri útróðrarbátar fyrr í tíðini. Um aldarskiftið um ár 1900 komu 2/3 av tí fiski, sum kom uppá land í Vági, av útróðri av Eiðinum.[1] Bátarnir vórðu koyrdir á sjógv oman gjøgnum Kleivina.
Innihaldsyvirlit
Kleivin[rætta | rætta wikitekst]
Kleivin byrjar har sum Eiðisvegur endar í dag. Kleivin kann sigast at vera ein náttúrlig lending, tó eru betringar gjørdar við mannahond. Í 1890 gjørdi Dánjal við Misá eitt spæl at hála bátarnar upp við. Lunnar vóru festir í stórar steinar. Har er sprongt burturúr helluni og stoypt omaná helluna í 1929, og stokkar úr viði eru lagdir omaneftir, so tað er lættari at draga bátar oman og niðan.
Tráðbanin[rætta | rætta wikitekst]
Í 1906 var tráðbani gjørdur á Vágseiði, soleiðis at bátar kundu verða drignir upp á land gjøgnum Múlagjógv, sum er eitt sindur longri vesturi. Tað var ein stórur fyrimunur, tá brimið stóð um Heltnarnar, sum er hella beint við Kleivina, har bátarnir annars løgdu at landi, tá kyrt var. Múlagjógv var sum oftast nógv kyrrari enn sjógvurin longri inni við Heltnarnar. Bátar og veiða var so heysað upp í loft við tráðbananum og ført úteftir inn á land á Eiðinum, veiðan fyri seg og báturin fyri seg. Onkuntíð var bara veiðan hivað upp á henda hátt. 22 bátar róðu út av Eiðinum, tá tráðbanin varð tikin í brúk.[2] Tann fyrsti tráðbanin virkaði við mannakraft, har var eitt spæl, sum menninir gingu runt um og fingu tað at mala runt, til báturin var komin heim á Eiði. Elektrisitet kom til Vágs í 1921, men tað vardi nøkur ár, áðrenn trábanin var rikin við elektrisiteti, tað hendi í 1930. Løgtingið hevði samtykt, at teir vildu gjalda 2/3 av kostnaðinum av tráðbananum, tó í mesta lagi 1800 krónur, og játtanin var treytað av, at forstandaraskapið í felagskommununi í Suðuroynni váttaði, at arbeiðið varð forsvarligt gjørt í tráð við kostnaðarætlanina. Hans Jacob Joensen úr Mikladali gjørdi tvey portur í einari smiðju við Ósagarð, hesi vórðu síðan flutt vestur á Eiðið og sett upp har við skrástívarum, sum vóru festir í helluna. Ein sverur jarntráður var spentur vestur í Múlagjógv.[3]
Neystini á Vágeiði[rætta | rætta wikitekst]
Har stóðu fleiri neyst vesturi á Eiðinum, men tey blivu ikki eins nógv brúkt seinast í 20. øld, sum í 19. øld og tíðliga í 20. øld. Tey seinastu neystini á Eiðinum fórust í einum stormi 14. januar 1989. Tað var so nógv brim og uppgangur, at øll neystini skolaðu burtur. Fleiri av neystunum vóru nýliga umvæld. Allir bátarnir uttan ein vóru bjargaðir, báturin sum fórst brotnaði í tvey orsakað av einari gravkúgv, sum stóð við tað vestasta neystið. Gravkúgvin var tikin av stormi og brimi og datt yvir neyst og bát, so báturin brotnaði í tvey.[4]
Myndir[rætta | rætta wikitekst]
Grindabátar á Vágseiði á Hvítusunnu 2010.
Útsýni av Eggjunum norðureftir. Vágseiði, Múlin og Múlagjógv, Gjógvaráfjall, Vágsvatn og Vágur síggjast.
Keldur[rætta | rætta wikitekst]
- ↑ Bókin: Vágs kommuna 1873 - 1929, eftir Poul Andreasen, Vágur 2000. Síða 46.
- ↑ Bók: Poul Andreasen "Elektrisitetsverkið í Botni", egið forlag, Tórshavn 1996.
- ↑ Bókin: Vágs kommuna 1873 - 1929, eftir Poul Andreasen, Vágur 2000. Síða 48.
- ↑ Sudurras1.com, 20 ár síðan neystini á Eiðinum fórust


text:
- Tíðindi, mentan og ítróttur
Fólkatalið í Grønlandi minkar støðugt
Fólkatalið í Grønlandi er seinastu árini minkað støðugt, og framskrivingar vísa, at gongdin fer at halda fram.
Nú búgva um 50.000 fólk í Grønlandi, sum eru fødd og uppvaksin har. Í 2040 verður fólkatalið minkað niður í 46.000 fólk, vísir ein framrokning sum grønlendska hagstovan hevur gjørt, út frá verandi gongd.
Til 20240 fara sostatt 4.000 fólk at flyta úr landinum, um gongdin ikki verður vend.
Grønlendska hagstovan hevur eisini greinað, hvørji fólkini eru, sum velja at flyta úr Grønlandi, og tann greiningion vísir, at gondin er jøvn millum øll, frá barni til pensjónsaldur.
Tá talkan er um børnini er útrokningin eitt sindur óviss, tí við í teimum tølunum eru børn, hvørs foreldur bert búgva eitt skifti í Grønlandi.
Sí eisini


text:
Hann er føddur við Gjógv 6/11-1913. Tá hann var liðugur við barnaskúlan, fór hann til skips og var fiskimaður í níggju ár, til hann fór á Læraraskúlan í Havn, har hann í 1942 tók prógv. Hann var fyrstu árini vikarur ymsastaðni í Norðuroyggjum, Eysturoynni og Streymoynni, settur lærari í Elduvík og Funningsfirði 1946-63 og frá 1963 við Glyvra skúla.
Hann hevur so av og á latið bløðum og jólabókum eina søgu. Í 1980 komu nakrar teirra í savninum »Mangt er«, sum Bókadeild Føroya Lærarafelags gav út.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Vestmannadagar 2017 - brellbitar
mentan28-08-2017 - 08:50 - Jóanis Nielsen
Fyrireikingarnar til Vestmannadagarnar 2017, sum verða í døgunum 11. - 17.september eru nú so mikið væl áleiðis, at vit nú tora at koma við nøkrum brellbitum.
Nógv er á skránni, bæði nýggj tiltøk, og tiltøk, sum hava verið áður.
Skipað verður fyri borgarafundi, fyrilestrum og framløgum, áhugaverdir gongutúrar í bygdini, og eisini fiskikapping.
Á seinastu Vestmannadøgum skipaðu vit fyri fyrstu ferð fyri spurnarkapping og sjavskapping í Vektarbúðini, bæði tiltøkini verða aftur í ár, eins og Miðnám fer at skipa fyri barnatiltaki. Á skránni verður eisini m.a.málningaframsýning, opið hús í báðum dagstovnunum, tónleikacafé’ir í Vektarbúðini og eins og undanfarin ár byrjar leygardagurin við tí hugnaliga morgunmatinum í ítróttarhøllini.Leygardagin seinnapartin skipa fyri fyri fleiri tiltøkum í ítróttarhøllini og úti.
Fríggjakvøldið verður syngið-við-kvøld. Leygarkvøldið endar við góðum dansi við Jóan Magnus og Paula.
Til at fyriskipa hesar dagarnar krevjast nógvar hendur, og vit eru sera takksom fyri alla hjálp, ið vit hava fingið til undanfarnu Vestmannadagar. Longu hava fleiri vent sær til okkum og bjóða seg til at hjálpa til, men tørvur er á enn fleiri hondumJUm tú hevur hug at hjálpa til við onkrum í sambandi við fyrireikingarnar ella á sjálvum Vestmannadøgunum, ert tú vælkomin at senda ein teldupost til vestmanna@vestmanna.fo.


text:
Orð: Elanor Farjeon
Lag. Bunessan (hymn tune)
Týtt: Edvin H. Niclasen
Upprunaheiti: Morning has broken
Viðmerking: Upprunaliga yrktur í 1931.
1. Morgun er komin, svunnin er náttin
sum fyrstu ferð tá sólin hon skein
tøkk fái dagur, fyltur av ljósi
tøkk fái jørðin, ið gjørdist várt heim
2. Vakurt er regnið, vænur hvør dropi
sum tá ið døggin jørð legðist á
tøkk fái vindur, ið teskar í gørðum
kveikir til lívs, alt, ið Gud gongur hjá
3. Vár gjørdist morgun, vár gjørdist náttin
sum fyrstu ferð í Eden tey gá
tøkk fái lívið, ið syngur á degi
nýskaptan dag av Gudi vit fá


text:
29. Okt 2011
Ert tú lesandi við áhuga fyri politikki og samfelagsviðurskiftum? Dámar tær at arbeiða við skiftandi arbeiðsuppgávum? So er eitt lestrarstarv hjá Sjúrði Skaale í Javnaðarflokkinum á Fólkatingi kanska nakað fyri teg! Tínar arbeiðsuppgávur verða skiftandi og fevna millum annað um málsfyrireikingar, at savna saman vitan...
28. Okt 2011
Fríggjakvøldið 14. oktober var mentanarnátt í Keypmannahavn, og Borgin var tá opin fyri almenninginum. Ì tí sambandi skipaðu ymsu flokkarnir á fólkatingi fyri ymsum tiltøkum, og eisini føroysku umboðini, Sjúrður Skaale og Edmund Joensen, høvdu fyrireikað ymisk tiltøk til kvøldið.Í Grønlendska rúminum vóru tvær konsertir...
12. Okt 2011
Tað er ikki hvønn dag, at ein sangari fær høvi at syngja inni á háborgini hjá danska Fólkatinginum. Men nú skulu Anna Faroe, Hans Petur í Brekkunum og Kim Hansen inn í Christiansborg at royna seg. Tað er mentanarnátt á skránni fríggjadagin, og føroysku fólkatingsliminir...
10. Okt 2011
Fríggjakvøldið 14. oktober verður mentanarnátt í Keypmannahavn og høvið verður at vitja søvn, mentanarbygningar, handlar og annað. Eisini á Christiansborg verða dyrnar lætnar upp, og føroysku fólkatingslimirnir skipa fyri ymsum forvitnisligum og føroyskum tiltøkum.Anna Faroe fer at syngja, og afturat sær hevur hon navnframu Kim...


text:
Limabræv august 2017
Góðu børn og foreldur
Vælkomin til nýggja árið í Margarinfabrikkini. Vit leggja sera stóran dent á, at bæði børn og foreldur trívast, og kenna seg væl í Margarinfabrikkini. Vit ynskja at bjóða teimum fjølbroyttar og spennandi aktivitetir.
Vit eftirmeta javnan, um aktivitetirnir eru viðkomandi fyri børnini, sum velja at ganga her, so gott hevði verið um tit geva okkum eitt prei, um tit ella tey hava ynskir, um ein annan aktivitet enn tað vit bjóða.
Hvønn dag gera vit millummála, sum børnini kunnu keypa við sínum matkorti, um tey hava eitt slíkt. Millummálin kostar á leið 5 til 8 kr. hvønn dag, og verður serveraður ímillum klokkan 14.00 – 14.45. Fyri at hava matkort er neyðugt at man er limur. Matkort kann keypast í Margarinfabrikkini. (sí meira um hetta á fabrikkin.fo)
Margarinfabrikkin er fyri øll børn í Tórshavnar kommunu, sum ganga í 3. til og við 6. flokki.
Fyrimunirnir hjá limum eru m.a. :
• Atgongd til virksemi sum bert er fyri limir, sum m.a. er :
Seymi undirvísing, matgerð, kreativur verkstaður, tónleika frálæra, drama, fiskitúrar, skoyting og svimjing (hesir aktivitetir eru ókeypis)
• Dagsins rættur er bíligari
• Teldurúmið er fyri hálvan prís (í mesta lagið 1 tíma pr. dag)
• Tiltøk sum t.d. barnadisko er ókeypis
• Limir og foreldur teirra verða skrásett í okkara sms og teldupostskipan. Tey fáa tíðindaskriv og boð um virksemið og broytingar í Margarinfabrikkini
• Framíhjárætt til Summar Nám
Upp og afturlatingartíðirnar eru :
Mánadag til Hósdag: kl.12.00 til 17.00
Fríggjadag: kl.11.30 til 17.00
Okkara fasta viku virksemið er :
Mánadagur:
Kl.13.45 til 14.45 Drama (bert fyri limir) Tilmelding krevst
Kl.14.00 til 16.00 Seymiverkstova (bert fyri limir í 5. og 6.flokki) Tilmelding krevst
Kl. 15.00 til 16.00 Fótbóltskapping á vøllinum niðanfyri ella í Gundadali (øll kunnu vera við)
Týsdagur:
Kl. 15.00 til 17.00 Fiskitúrur/Skoyting (bert fyri limir)
Mikudagur:
Kl.13.00 til 16.30 Tónleikafrálæra (bert fyri limir)
Kl.15.00 til 16.30 Tweens (øll sum ganga í 5. og 6. flokki kunnu vera við)
Hósdagur:
Kl. 14.00 til 16.00 Køksfabrikkin (bert fyri limir) Tilmelding krevst
Kl. 15.00 til 15.30 Margar quiz (øll kunnu vera við)
Kl. 14.30 til 16.00 Kreativi verkstaðurin (bert fyri limir)
Fríggjadagur:
Kl. 14.30 til 16.30 Svimjing (bert fyri limir)
Kl. 14.00 til 16.00 Frálæra tónleikabólkar (bert fyri limir)
Har tað stendur tilmelding krevst, er neyðugt at melda barnið til, við at skriva ein teldupost til fabrikkin@torshavn.fo, har tit upplýsa hvønn verkstað barnið ynskir og navn á barnið.
Nýtt:
YouTube verkætlan
Í ár fara vit undir eina nýggja og spennandi verkætlan. Vit uppliva í gerandisdegnum at stórur tørvur, er á tilfarið á føroyskum til smærri børn. Vit fara tí saman við børnunum og teimum ungu, sum ganga í Margarinfabrikkini, at gera sjónbanda brot við sangi og leiki, sum verða løgd á okkara YouTube kanal. Vónandi verður hettar til gleði fyri øll føroysk børn.
Vit fara at nýta drama , seymiverkstovnuna og kreativa verkstaðin til at og venja leik og gera pallmynd.
Verkætlanin byrjar eftir heystferiuna.
Um børnini hjá tykkum ynskja at verða við í hesi verkætlan, mugu tit melda tey til, við at skriva ein teldupost til fabrikkin@torshavn.fo og viðmerkja navn og tlf.nr. hjá barninum.
Eitt sindur um viku aktivitetirnar:
Seymiverkstaður (byrjar aftur mánadagin 16. okt.)
Nú er aftur gjørligt hjá børnum, sum ganga í 5. og 6. flokki, at luttaka í seymiverkstaði, sum Herborg hevur ábyrgdina av. Skeiði er í fimm vikur. Herborg hevur luttikið í kappingini “Klar parat sy”, sum varð send á TV2 og vann kappingina. Herborg hevur drúgvar royndir við seyming og øðrum kreativum arbeiði.
Ætlanin hjá Herborg er, at børnini kunna seyma ymiskt til sín sjálvan t.d. niðurdeilar, hálsrør og húgvur.
Pláss er fyri 5 børnum. Um barn tykkara ynskir at verða við í hesum verkstaði, er at melda til sum skjótast. Hettar kann gerast við at skriva til fabrikkin@torshavn.fo, viðmerkið navn og tlf.nr. hjá barninum.
Tónleikur (mikudagar)
Ein dag um vikuna er frálæra í tónleiki. Undirvíst verður í guitar, bass, klaver, trummum og sangi.
Endamálið við hesum verkstaði, er at leita fram tónleika evnini hjá børnunum. Tí skulu tey ikki velja eitt ávíst ljóðføri, men fáa møguleikan at royna seg, har tey hava hug.
Fróði Hansen leggur børnunum lag á.
Tónleikabólkar (fríggjadagar)
Hvønn fríggjadag er venjing fyri tónleikabólkar. Um børn eru sum kundu hugsa sær at verið við í einum tónleikabólki ella stovna ein nýggjan bólk kunnu tey siga okkum frá. Tit kunnu eisini skriva til fabrikkin@torshavn.fo viðmerkið navn og tlf.nr. hjá barninum og hvat ljóðførið barnið dugur at spæla uppá.
Rannvá Helenudóttir leggur børnunum lag á.
Drama (mánadagar)
Á skránni eru smá drama spøl, kropsvenjingar, improvisatiónir og konsentratións spøl.
Endamálið við drama er m.a., at læra at traðka fram, og tora at vísa eina aðra síðu av sær sjálvum.
Katrin L. Mortensen leggur børnunum lag á.
Fótbóltur (mánadagar)
Fótbóltskappingin verður hildin einaferð um vikuna á plattinum uttanfyri. (Øll kunna vera við)
Eitt starvsfólk er altíð við.
MargarQuiz (hósdagar)
Margarquiz er ein spurnarkapping, sum vit hava einaferð um vikuna. Spurningarnir eru blandaðir, og kunnu verða alt frá, hvat rørist í samfelagnum beint nú, søguligir, almenn vitan og skemtiligir spurningar.
Um børn ynskja at skipa fyri spurnarkappingini, hava tey møguleika, at melda seg til at gera spurningarnar og at lesa upp.
Fiskitúrur/Skoyting (týsdagar)
Ein dag um vikuna, so leingi tað er ljóst, fara vit á Seiðaberg. Børnini fara saman við Sæbirni, at fiska á Ískeiini. Bjargingarvestar og tráða er til øll. Um veturin er tað skoyting, so leingi skoytibreytin er opin.
Sæbjørn er við børnunum.
Svimjing (fríggjadagar)
Hvønn fríggjadag svimja vit. Starvsfólk fylgjast niðan og oman við børnunum. Margarinfabrikkin eigur handklæðir til øll børnini, men tit mugu minnast til at hava svimjidrakt/buksir við sjálvi.
Um børnini hava hug at ganga heim úr svimjihøllini sjálvi kunna tey tað, um tey hava avtala tað við foreldrini.
Køksfabrikkin (køksfabrikkin byrjar aftur hósdagin tann 6.september)
Køksfabrikkin er eitt tilboð til allar limir í Margarinfabrikkni.
Tað er pláss fyri 3 børnum í senn. Skeiði er í fýra vikur.
Tit kunnu melda tykkara barn til, við at skriva til fabrikkin@torshavn.fo viðmerkið navn og tlf.nr. hjá barninum.
Kreativur verkstaður (hósdagar)
Endamálið við kreativa verkstaðnum, er at skapa rúm og umstøður fyri menningini av kreativitetinum hjá børnunum.
Kreativi verkstaðurin er bæði fyri gentur og dreingir. Tað verður lagdur stórur dentur á endurnýtslu á kreativa verkstaðnum – vit samla upp á alt ímillum himmal og jørð, og við tí kreativa hugflognum hjá børnunum skapa vit alt møguligt spennandi.
Katrin L. Mortensen og Elin K. Jacobsen leggja børnunum lag á.
Barnadisko fyri 3. og 4. flokk
Barnadiskotek fyri 3. og 4. flokk er 6. hvørja viku alt árið. Tað er eitt sera hugnaligt og stuttligt tiltak.
Tá skipa vit fyri, dansi kappingum og spølum. Kioskin er opin og vit rokka so tað svingar eftir í.
Barnadisko er ókeypis fyri limir. Vinir gjalda 20 kr. Vit meta at 50 kr. í lummapeningi er meira enn nokk til kvøldið.
Barnadisko áðrenn jól verða fríggjakvøldið 8. September – fríggjakvøldið 20.oktober og fríggjakvøldið 1. desember
Tweens (mikudagar)
Tweens er eitt tilboð til børn í 5. og 6. flokki, sum ynskja og hava tørv á, at vera saman við sínum egna aldursbólki eina løtu. Hesar løtur eru sera hugnaligar, við góðum og áhugaverdum práti, um ymiskt sum rørir seg í teirra tweenara sinni.
Vit fara eisini túrar út úr húsinum til ymisk tiltøk, so sum at sýga, paintball og go-kart, sum eru hóskandi fyri hendan aldursbólk. Nakrar ferðir um árið er tað Tweensdisko. Tweensdisko er ókeypis fyri limir. Vinir gjalda 20 kr.
Øll sum ganga í 5. og 6. flokki eru vælkomin
Dagmar Clothier skipar fyri saman við tweenarunum.
Samrøðubólkar
Samrøðubólkar fyri børn við fráskildum foreldrum hava verið í vár. Nýggjur bólkur byrjar aftaná heystferiuna
Um hettar hevur tykkara áhuga, kunnu tit skriva til fabrikkin@torshavn.fo ella ringja til Elin á 503024. Um tit vilja vita meira um samrøðubólkarnar, kunnu tit lesa á heimasíðuni.
Heystfrí
Vit fara í heystferiu fríggjadagin tann 9. oktober og byrja aftur mánadagin tann 16. oktober
Heimasíðan www.fabrikkin.fo verður dagførd við tí nýggjasta frá okkum.
Tit kunnu lesa á heimasíðini um øll tiltøk og verkætlanir, sum Margarinfabrikkin skipar fyri.
Bestu heilsur
Starvsfólkini í Margarinfabrikkini


text: Men tað er ikki sum fagnaður sjónleikari, at Henning Jensen og konan Solbjørg Højfeldt (f.1947) eru í Føroyum í hesum døgum. Henning er her í sambandi við altjóða Sálarfrøðidagin at siga frá um, tá hann fyri 35 árum síðani varð raktur av djúpum tunglyndi, so hann mundi doyði. Og ikki minst, hvussu hann seinni lærdi at liva við sjúkuni. Gjøgnum lívið hevur Hennnig Jensen ofta verða raktur av tunglyndi. Hann hevur gjørt av at siga opið frá um sjúkuna á ein persónligan hátt við skakandi dømum úr egnum lívi. Hann ger vart við, at verða framhaldandi eins nógv rakt av tunglyndi og higartil, so verður hetta í 2020 næst størsta sjúka í heiminum. Bara hjartasjúkur raka fleiri fólk. Fyri meir enn fullum hølum helt Henning Jensen mikukvøldið fyrilestur í fimm korter um tunglyndi í Perluni í Tórsgøtu í Havn. Men nú var tað Steinprent.


text:
Ferðast nú – gjald seinni
Vinna15-01-2018 - 16:32 - Jóanis Albert Nielsen
Nú bjóðar 62°N saman við Betri Banka eina spildurnýggja ferðafígging – Snarlán.
-Vit hava leingi kunna staðfest, at tørvur hevur verið á einum meira smidligum fíggingarmøguleika til privata marknaðin. Tað er ikki altíð, at búskapurin loyvir at ein heil familja kann ferðast, tað verið seg í bráfeingis ørindum ella ein hart tiltrongd summarferð, sigur Bergur Thomsen, stjóri á 62°N.
- Saman við Betri Banka hava vit ment hendan nýggja møguleikan, sum vit vita, at fólk hava eftirspurt í longri tíð. Avbjóðingin hevur verið at funnið ein einfaldan og ikki minst skjótan leist til tænastuna, og har hevur Betri Banki víst seg at vera ein munagóður viðspælari.
Við Snarlán ferðafígging kanst tú ferðast, tá tær lystir. Tað tekur bert eitt lítið bil, frá tí at tú søkir um ferðafígging, til tú hevur ferðaseðilin, um fíggingin verður játtað.
Mannagongdin er skjót og ómakaleys:
1. Vel tær eina ferð
2. Bið um eitt óbindandi ferðatilboð frá 62°N
3. Søk um Snarlán frá Betri Banka
4. Pakka taskuna
Allar umsóknir um Snarlán verða viðgjørdar beinanvegin. Hetta merkir, at í arbeiðstíð bankans fært tú vanliga svar frá Betri Banka innan fyri 15 minuttir.
Á 62°N eru vit sera fegin um at kunna bjóða nýggju tænastuna, tí vit meta hana fara at nøkta ein tørv, ið áður hevur ligið á láni.


text:
Í seinastuni hevur rættiliga nógv verið frammi um at føroyingar ikki longer sleppa at útflyta fisk til Russlands, og sagt verður at trupulleikin er at partarnir eru ikki samdir um treytirnar. Sambært Heilsufrøðiligu Starvsstovuni halda føroyingar summi av krøvunum frá russum vera órímilig, og brúka tað argument at føroyingar lúka øll krøv sum EU setur.
Á heimasíðuni hjá Heilsufrøðiligu Starvsstovu verður m.a. sagt: “25. juli 2008. Eisini senda vit skriv til russisku myndugleikarnar umvegis donsku amabssaduna í Moskva, tann 25. juli 2008, har vit greiða teimum frá hvat ið vit hava gjørt síðani vit móttóku russisku frágreiðingina, og eisini verður lagt upp til, at fáa viðgjørt viðurskifti, sum ikki eru heilt í samsvar við føroyska lóggávu, m.a. russiska kravið um, at laksavirkini skulu hava sína egnu kanningarstovu.”
Tað tykist sum um grundarlagið undir samráðingunum skal vera føroysk lóggáva! Vónandi seta føroyingar nøkur krøv til innfluttar matvørur sum tryggja at vit ikki verða sjúk av vøruni, men føroysk lóggáva er ikki galdandi í Russlandi, eins og russisk lóggáva heldur ikki er galdandi í Føroyum.
Í mínum heimi er spurningurin sera einfaldur: Um russar vilja keypa føroyska matvøru, so má hon lúka tær treytir sum verða settar í Russlandi.
Tey krøv sum eg havi hoyrt nevnd eru ikki serliga órímilig:
- Framleiðsluhøli skulu ikki vera gjørd av lívrunnum tilfari. Talan er um vátrúm, so tað er skjótt at soppur og annað gott fær fótafesti í træ og annað lívrunnið tilfar.
- Ruskgoymslur skulu vera 50 m burtur frá virkinum, og innistikaðar. Ljóðar eisini skilagott, tí talan er vælsaktans um slógv og annað sum liggur og rotar.
- Virkini skulu hava egna kanningarstovu. Nú veit eg ikki hvussu krevjandi analysur skulu kunna gerast á kanningarstovuni, men ein einføld kanningarstova hevur ikki nógv uppá seg og hon tryggjar, at kanningar verða gjørdar oftari enn um sýni skulu sendast á onkra sentrala kanningarstovu.
Hví føroyingar eru so trekur at ganga undir hesar treytir skilji eg ikki. Hví skulu vit altíð hava undantøk? Tað er alt ov nógv av hesum “Denne lov gælder ikke for Færøerne”.
Er talan hinvegin er um innflutnings-forðandi tiltøk er sjálvandi støðan eitt sindur øðrvísi, men ikki so øgiliga nógv. Tað eru vit sum vilja sleppa at selja, og eftir øllum at døma nýtist russum ikki at keypa frá okkum.
Eg havi ikki fingið nakra ábending um at krøvini til føroysk virkir eru øðrvísi enn krøv til russisk virkir, tað hevði verið áhugavert at fingið meira at vita um tað.


text:
Zacharias 80/
Í dag, 19.mai fyllir listamaðurin Zacharias Heinesen 80 ár. Á myndini omanfyri síggja vit listamannin hyggja at verkunum hjá einum starvsfelaga, tað er í Listahøllini á Skipasmiðjuni MEST í Havn, at gula verkið hjá Bjarne Werner Sørensen hongur. Á myndini sæst hvussu Zacharias framhaldandi hevur áhuga fyri listini - eisini øðrum listaidealum enn sínum egnu og eg má eisini fegnast um, at listamaðurin sær so birgur út. Zacharias Heinesen er útbúgvin á listaskúla í Íslandi 1957-58 og á Kunstakademinum í Keypmannahavn hjá Niels Lergaard frá 1959-63, men longu sum fimtan ára gamal debuteraði hann á Ólavsøkuframsýningini. Hann framsýnir ofta í Danmark og bæði har og heima í Føroyum hevur hann skrýtt fleiri bygningar, Eystara Landsrætt, auluna í Læraraskúlanum, Kommunuskúlanum og Studentaskúlanum í Havn.
Áttati ár eru ikki áttati dagar og áttati ára føðingardagur Zachariasar er sjálvsagt ein merkisdagur fyri føroyska list. Hann er tann elsti og mest elskaði av føroysku listafólkunum, hann er ein listamaður, sum alla tíðina megnar at bróta upp úr nýggjum samstundis sum hann er erligur móti sær sjálvum, uttan at forsera ella koma framum seg sjálvan. Hann er figurativur fyri tað mesta, eisini tá hann er nokk so abstraktur, tí tá hann ikki er tað, ja so kennist tað onkursvegna falskt fyri hann sjálvan. Hansara myndevni taka støði í útsýninum har sum hann nú einaferð er og tí vit eru so mikið heppin, at hann meginpartin av síni livitíð hevur búð uppi á Varða, ja og tí er hansara útsýnið føroyskt. Í einum listaskúlaleysum landi sum okkara hevur Zacharias Heinesen megnað at mynda skúla ella ein ávísan stíl, sum fólk í heilum royna at nærkast. Men í grundini málar eingin akkurát sum Zacharias, bara Zacharias málar sum Zacharias og eingin hevur sum hann megnað at innlima ljósið og vætuna í føroyska landslagnum í tulkingum sínum av bygd, havi og fjalli, tá hann málar eitt fúlt æl í Havn, várligt sirm á Velbastað ella glitrandi ljósbrigdi í Mikinesi. Ofta eru spektrallitirnir umboðaðir í myndunum, har skyggjandi gulir og reyðir litblettir festa í grønt, violett og blátt. Føroyska landslagið, vátt í vátt við leskiligastu litum – tað ljóðar næstan sum kundi tað verið ov nógv av tí góða, men soleiðis er tað faktist ikki. Tá hann síðsta ár skuldi gera ársprent til limirnar í grafikkfelagnum Steinbrá gjørdist vætan eitt gjøgnumgangandi tema, meðan litirnir eru valdir við aga. Eisini tøkniliga er myndevnið næstan skvatlað á litografiska steinin, so at alt flýtur, blátt móti okkurgulum. Zacharias Heinesen er eyðsýniliga enn á tremur av komandi myndum, takk fyri tað og hjartaliga til lukku við runda degnum.


text:
Those were the days!
2. mai 2013 - MLB
Stutt síðani kom eg á ein tanka, eg ikki havi megnað at lagt frá mær aftur. Eldri fólk siga ofta, at árini sum tannáringar vóru tey bestu. Hetta kann eg ikki relatera til; miskil meg ikki. Eg havi eitt vanligt lív við upp og niður túrum, men stórar trupulleikar havi eg so at siga ikki. Eg hugsi bara, at tað kann ikki vera satt at árini sum tannáringur koma at verða mínu bestu ár. Jú, eg skilji at hetta eru árini har eg so at siga, ikki havi nakra skuld, og eg havi ikki stóra ábyrgd av nøkrum, alt er nýtt og spennandi. Spennandi er tað heilt víst at vera tannáringur. Tað einasta eg SKAL, er at passa skúlan hjá mær. Á henda hátt skilji eg, hvat tey eldru meina, men um eg nú m.a. einaferð gerist pápi, kemur fyrsta árið sum pápi ikki at verða betri enn eitt av árunum sum tannáringur? Eg skilji, at tað at gerast pápi er ein stór ábyrgd, og at tað er strævið, men er gleðin av einum barni ikki betur enn tann stóri bardagin móti bumsum og dovinskapi? (Tað er sikkurt ringt at samanbera tað at gerast pápi og tannáringa lívið, men vónandi skilja tit tó hvat eg meini.)
Hetta er nakað eg helst ongantíð komi at skilja, líka nógv hvussu eg spekuleri og spyrji komi eg nokk ongantíð til eina niðurstøðu, hvat av hesum er betri. Men um so er, at árini sum tannáringur eru tey bestu(eg vil helst sleppa undan at siga tað) so er lívið als ikki so gott!
Liggur nakað í hesum, ella er tað bert eg, ið noyðist at finna eydnuna í lívinum? Ja, líka veit eg
.


text:
KÍ á Facebook
Á Facebook síðuni lýsa vit við komandi dystum, uppstilling ein tíma undan dyst, støðuni í hálvleikinum, og tá dysturin er liðugur, málskjúttar so skjótt mál er, dagsins leikari, filmsbrot, myndarøðir, o.s.fr.
Facebook síðan er eisini har vit leggja alt tað nýggjasta út.
Finn síðuna HER.
KÍ á Instagram
Vit leggja ymiskar flottar útvaldar myndir á Instagram.
Instagram hevur eina funktión sum eitur "story". Hettar er eitt stað har vit leggja út filmsbrot, myndir o.a. ið síðani eru tøk í 24 tímar.
Serliga gera vit brúk av hesum undan dyst í Betri deildini.
Finn síðuna HER.
KÍ TV á Youtube
Á okkara kanal á youtube leggja vit øll okkara filmsbrot út.
Vit framleiða ymisk undirhaldandi filmsbrot saman við hópinum, umframt at nakrar samrøður vera gjørdar.
Finn kanalina HER.


text:
Kiran Jóanesarson
09.05.2018 - 19:41
Fiskur > Vinna & Tøkni > Fiskivinna
Eitt russiskt reiðarí hevur givið eitt boð uppá íslendska trolaran Brimnes, sum reiðaríið hevur valt at taka av.
Talan er um íslendska trolaran Brimnes, sum er bygdur í Norra í 2003.
Brimnes fekk uppruna navnið Vesttind, og hoyrdi til norska reiðaríið Aker Seafood.
Skipið varð selt 5 ár seinni til Íslands, har tað fekk navnið Brimnes, og heimstað í Reykjavík.
Guðmundur Kristjánsson, reiðari, upplýsir fyri danska miðlinum fiskerforum.dk, at reiðaríið fekk eitt somikið gott boð, at torført var at siga nei, og tí hevur manningin, sum er í tveimum holdum, fingið boð um at skipið er selt.
Guðmundur Kristjánsson upplýsir eisini, at tíðin er farin frá at virkað fiskin umborð á skipum, og til at flyta framleiðsluna á land, og tí verður tað væntandi ein feskfiskatrolari, sum reiðaríið fer at ogna sær fyri Brimnes, um kvoturnar ikki vera deildar yvir á hini skipini hjá reiðarínum.
Brim HF eigur nú trolararnar Kleifaberg, sum er bygdur í 1974 og Guðmundur í Nesi, sum er fyrrverandi Hviltenni, sum Kjartan Joensen, í Leirvík, lat byggja í 2000.


text:
Gunvør Balle hevur sett Johan Dahl skrivligan fyrispurning um integrasjónslóg og hvørjar ætlanir eru innan integrasjónsøkið
Skrivligur fyrispurningur settur, landsstýrismaður í útlendinga- og integrasjónsmálum
1. Hvørjum ítøkiligum átøkum innan integrasjónsøkið verður arbeitt við?
2. Hvussu útinnur Vinnumálaráðið sín leiklut sum yvirskipaður og samskipandi myndugleiki á integrasjónsøkinum?
3. Nær kemur ein integrasjónslóg?
4. Eru ætlanir um at fremja broytingar í galdandi útlendingalóg og um ja, hvørjar?
5. Hvussu metir landsstýrismaðurin, at málsøkið útlendingamál best verða umsitin framyvir?
Viðmerkingar:
Seinnu árini hevur eitt vaksandi tal av útlendingum sett búgv í Føroyum. Fyri mong er talan um eitt tíðarskeið í arbeiðs- ella ítróttarørindum, men alt fleiri eru gift til Føroya og gerast harvið fastbúgvandi borgarar í landinum. Í 2004 viðgjørdi Útlendingastovan 20 umsóknir frá makum, ið ynsktu familjusameining og í 2014 var hetta tal 75. Av hesum er lutfallið, at uml. 70% av umsøkjarum eru kvinnur og 30% menn. Talan er sostatt um nærum fýrafalding av umsóknum uppá 10 ár. Leggjast kann aftrat, at tað er ikki óvanligt, at kvinnurnar hava eitt ella tvey børn við sær, so veruliga talið av teimum, ið fáa familjusameining er nakað hægri.
1.januar 2014 vóru 1.234 fólk í Føroyum, sum eru fødd uttan fyri norðurlond og smbrt. Manntali vóru í 2011 2.464 fólk, sum ikki hava føroyskt sum móðurmál. Útlendingar eru í dag ein nátúrligur partur av okkara samfelag og eitt ríkt tilfeingi, ið rúmkar okkara vitan og kunnleika á so mangan hátt. Vit eru fáment og okkum tørvar menniskjaligt tilfeingi.
Eingin ivi er tó um, at vit geva ikki hesum nýggju borgarum nóg góðar møguleikar at trívast og virka í landinum. Størsti trupulleikin er vantandi føroyskt-undirvísing, og ein stórur hópur býr í landinum í mong ár uttan at læra málið. At læra málið væl er lykilin til væleydnaða integrasjón. Lykilin til at kunnu brúka sínar førleikar og lykilin til fult at kunna virka og taka lut í fólkaræðinum. Umframt dygga mál-undirvísing er eisini tørvur á frálæru um mentan, samfelag, arbeiðsmarknað og teirra rættindur og skyldur.
Integrasjónsálitið frá 2011 mælti til 6 átøk, ið eru neyðug fyri at integrasjón skal rigga:
1. Smíða integrasjónslóg 2. Seta ein samskipara at arbeiða við integrasjón 3. Kravt byrjanarskeið 4. Eyka undirvísing í fólkaskúlanum 5. Átøk til børn undir skúlaaldur og 6. Tulkatænasta
Løgtingið hevur tikið undir við hesum áliti, og harvið eisini at seta í verk tey tiltøk, ið eru neyðug fyri at hjálpa tilfluttum fólki at fáa eina so góða byrjan og eina so góða tilveru í Føroyum sum gjørligt. Men sera fá av hesum átøkum eru sett í verk, og skjøtul eigur at vera settur á at fáa hesi átøk framd í verki.
Sum er, fáa útlendingar 20 undirvísingartímar í føroyskum í boði ókeypis og kunnu so fáa eitt 20tíma skeið aftrat, sum tey sjálvi rinda undir Kvøldskúlanum. Sum royndarætlan bjóða Mentamálaráðið, ALS og Tórshavnar Kommuna í løtuni eitt 20 vikurs skeið í heyst og eitt nýtt byrjar aftur nú í januar og tað er eitt stórt stig rætta vegin. Men umframt at pláss ikki er fyri øllum á skeiðunum, so er tað framvegis alt ov lítið og harumframt vantar stórliga undirvísing í føroyskari mentan og samfelagsviðurskiftum. Nógv hava góðar útbúgvingar og tað, teimum tørvar, er fyrst og fremst eina málsliga innføring í tað virkisøki, tey eru útbúgvin til, soleiðis at tey kunnu brúka sína útbúgving.
Í grannalondunum verða treytir settar umsøkjarum, soleiðis at tey skulu hava verið ígjøgnum ávíst tal av mál-undirvísingartímum fyri at fáa varandi uppihaldsloyvi. Slíka treyt kunnu vit ikki seta fyrr enn vit hava givið fólki møguleika at taka slík skeið, sum tey í øðrum londum lutvíst skulu rinda fyri sjálvi.
Integrasjón er dømið um øki, har bæði land og kommunur mugu taka ábyrgd, men tað er landsstýrismaðurin í útlendingamálum sum hevur yvirskipaða ábyrgd. Hann má seta mál fyri økið, orða politikkin og bera so í bandi, at onnur aðalráð og kommunurnar taka sín part á seg. Umframt at bjóða nógv fleiri og longri skeið í føroyskum fram, eigur arbeiðið við at smíða eina integrasjónslóg og at seta ein samskipara at verið millum fremstu raðfestingar.
Gunvør Balle
Tjóðveldi


text:
Finnur Fríði og Tróndur í Gøtu koma á Fuglafjørð í kvøld
vinna08-02-2018 - 22:59 - Jóanis Nielsen
Finnur Fríði kom á Fuglafjørð fyri løtu síðan við 1.600 tonsum av svartkjafti, sum teir skulu landa til Havsbrún, teir sleppa framat tíðliga í morgin.
Í løtuni landar Norðingur, Tróndur sleppir framat á midnátt og so eigur Finnur Fríði tørn.
Vit á JN.fo tosaðu umborð fyri løtu síðan, teir gera í kvøld klárt at fara á lodnuveiðu t.v.s. teir taka nótina umborð í kvøld, ætlanin er at loysa aftur kl. 17 í morgin.
Tróndur í Gøtu verður inni á midnátt, teir sleppa framat beinanvegin teir koma inn. Tróndur breyt túrin av, tí teir fingu spæltrupulleikar. Teir fara til Norra til Brattvaag verkstaðið at fáa spølini umvald.


text:
Orð og lag: Haldor Lillenas
Týtt: Øssur Berghamar
Upprunaheiti: Jesus will walk with me
Onnur týðing
1. Jesus vil leiða meg trygt gjøgnum dalin,
varða mín fót um hvønn tind og hvørt skarð,
hvat enn meg hendir – í sól sum í skugga –
einki eg óttist, tá hann er mær nær.
Niðurlag: Jesus vil leiða meg,
hann vil varða meg,
einki óttist eg.
Á nátt sum á degi,
í sorg sum í gleði
eg veit, hann vil leiða meg.
2. Jesus vil leiða meg – eri eg veikur,
kraft hann mær gevur, sum tørva mær kann.
Í hvørji kreppu eg tryggur kann vera,
hildin av honum, sum sleppa ei kann.
3. Jesus vil leiða meg – hann vil meg verja
í hvørjum vanda og á hvørjum stað.
Hann er mín kongur, mín kraft og mín klettur,
hond hans meg leiðir, og sál mín er glað.
4. Jesus vil leiða meg løturnar ljósar,
og tá ið dagurin myrkastur er,
leiða meg trygt, inntil stundin upp rennur,
tá ið hann heim til sín sjálvan meg ber.


text:
Orð: Karl Johannesen
Lag: Steve Dorff
Viðmerking: Yrktur í samband við árliga tiltakið Christmas Child, sum hvørt ár letur milliónir av skógvaeskjur til fátøk børn kring allan heim.
Øll hava ikki grund at vera fró,
summi mangla umsorg, kærleika og vón
tey hava ongan góðan, og tey roknast lítið verd
og hjartað verður spakuliga hert.
Men brátt í einu løtu kemur vónin teimum nær
tá tú í tíni yvirflóð kanst geva teim frá tær
tað er ei bert ein gáva, tað er teimum frelsuboð
– tí tú hevur givið so.
Vit hava nógv grund at vera glað
tí Guds góðska hevur signað hetta stað
ríkidømi, yvirflóð, men ábyrgd fylgir við
vit eiga standa saman um Guds lið.
Minst til at hendan løtan, har tey koma tær í hug
tað lítla sum tú gevur, verður stórt í hondum Guds
tað peikar tey á Jesus og tey fáa gleðiboð
– tí tú hevur givið so.


text:
Bygdadagur í Rituvík 26. mai 2018
Skrá:
Kl. 15.00 Bygdadagurin verður settur av Magnusi Rasmussen, løgtingsmanni
Eivin Simonsen spælir nøkur løg (í frítíðarskúlanum)
Kl. 15.30 Høvi hjá børnunum at vitja hoppiborgina (ókeypis)
Kl. 15.30 Kaffisølan og tombola letur upp
Kl. 16.00 Kondibingo (10 kr. plátan)
Kl. 17.00 Rennikapping – “Skákið runt”, teinurin er 3,1 km. Kappast verður í hesum aldursbólkum:
□ Foreldur við børnum undir skúlaaldur (renna bert 1 km)
□ Børn 7-10 ár □ Børn 11-14 ár.
□ Kvinnur 15 ár og eldri □ Menn 15 ár og eldri
Tekning til luttøku í rennikappingini, seinast hósdagin 24. mai hjá Ásmundi Hansen, á Facebook ella SMS á tlf 230428 . Heiðurmerki verða handað.
17.30 -19.00 Franskur hotdog verður til keyps á grillini
17.30-19-00 Staðarnøvn í Rituvík. Ætlanin við hesum tiltakið er, at fáa savnað staðarnøvn í Rituvík og merkt hesi á kort. (Í frítíðarskúlanum)
18.00 til 19.00 Andlitsmáling (kostar kr. 30)
19.00 Sangløta (í frítíðarskúlanum)
Allan Tausen syngur og greiðir frá
Løkin Band framførir
Lutaseðlar verða trektir.
Vinnarar frá rennikappingini fáa heiðursmerkir.
Alfred Olsen, formaður í Tofta-Rituvíkar blákrossfelag endar dagin.
Øll tiltøkini eru ókeypis. Lutaseðil verður seldur gjøgnum dagin. Allur peningurin, ið kemur inn fer til byggingina av nýggjum missiónshúsið.
Vit síggjast í Rituvík 26. mai 😊


text:
Klaver
Klaver er streingjaljóðføri. Klaver er eitt slag av hørpu, har spælt verður á streingirnar, við serligari hamartøkni, sum í høvuðsheitum varð uppfunnin í Italia fyri umleið 300 árum síðan.
Klaver er eitt ljóðføri við næstan óavmarkaðum møguleikum – tú kanst spæla næstan øll sløg av tónleiki frá klassiskum til jazz og frá country til rock. Somuleiðis eru endaleysir møguleikar fyri samanspæli í stórum og smáum orkestrum.
Klaverið hevur havt sera stóran tónlistarligan leiklut í meira enn tvær øldir. Flestøll klassisku tónaskald hava verið klaverleikarar, ella hava nýtt klaverið sum týdningarmikið amboð í sínum skapandi virki. Innan jazz og annan nýggjari tónleik, hevur klaverið eisini havt sama týðandi leiklutin.
Um tú dugir at spæla á klaver, er ikki so torført eisini at læra onnur tangentljóðføri sum til dømis orgul, keyboard og cembalo.
Til ber at byrja frá 8 ára aldri. Einstaklingaundirvíng er 30 minuttir um vikuna.


text:
Sálarfrøðingur til Suðuroyar Barnaverndartænastu
Søkt verður eftir sálarfrøðingi fulla tíð til Suðuroyar Barnaverndartænastu.
Ynskir tú at gera mun hjá børnum og ungum?
So er tað kanska tær vit leita eftir!
Arbeiðsøki:
Suðuroyar barnaverndartænasta er staðsett á Tvøroyrar kommunu og umfatar allar 7
kommunurnar í Suðuroynni.
Endamálið hjá Suðuroyar Barnaverndartænastu er at ansa eftir at børn og ung, sum vegna
sosial vandamál liva undir viðurskiftum, ið kunnu skaða teirra vælferð og menning, kunnu
fáa tað hjálp ið er neyðug fyri at greiða støðu teirra.
Eitt týðandi mál fyri barnaverndartænastuna er at syrgja fyri at hjálpin verður sett í verk
saman við familjuni , at tilboðið er tað besta og at gerandisdagurin hjá barninum og
familjuni ávirkast so lítið sum gjørligt.
Víst verður til løgtingslóg nr. 18 frá 8. mars 2005 um barnavernd, sum seinast broytt við
løgtingslóg nr. 139 frá 18. desember 2013.
Tín leiklutur:
Millum annað kemur tú, at virka í tøttum samstarvi við leiðaran og starvsfólkið á
barnaverndartænastuni, eftir tørvi.
Arbeiðið er fjølbroytt og kann umfata, samrøður, ráðgeving, kanningar, og t.d. tvørfakligt
samstarv.
Vit vænta av tær:
·
At tú ert útbúgvin sálarfrøðingur, antin cand. psych ella cand. pæd. psych
·
Tað er ein fyrimunur um tú hevur royndir frá barnaverndararbeiði
·
At tú ert nærverandi og hevur umsorgan fyri barnsins tørvi
·
At tú kanst hava samrøður við børn-/ung og familjur
·
Tað er ein fyrimunur um tú kanst gera kanningar av børnum og foreldrum
(foreldraførleikakanning), við einari skrivligari frágreiðing og tilráðing, men ikki eitt
krav
·
At tú ert ábyrgarfull/ur, miðvís/ur og sjálvstøðug/ur í arbeiðnum
·
At tú ert fleksibul og hevur góð samstarvsevni
Vit kunnu bjóða tær:
·
eitt spennandi og fjølbroytt arbeiði
·
fakligt samstarv við sálarfrøðingar hjá øðrum barnaverndartænastum og
Barnaverndarstovu Føroya
·
supervisión
·
førleikamenning eftir umstøðum og tørvi
Setunarviðurskifti:
·
Arbeiðið er 40 tímar um vikuna
·
Starvið verður sett skjótast til ber ella eftir nærri avtalu
·
Lønar- og setanartreytir eru sambært sáttmála millum Fíggjarmálaráðið og
Akademikarafelag Føroya.
Umsókn:
Hevur starvið tín áhuga, send so skrivliga umsókn saman við avriti av prógvum og
viðmælum til Suðuroyar barnaverndartænastu, í seinasta lagi 15. januar 2015 kl. 12.00.
Nærri upplýsingar um starvið fáast við, at venda sær til Annu Malenu Gilstón, leiðara á
telefon 229085 ella á teldupost; amg@tvoroyri.fo.
Um ikki nógv nógvir umsøkjarar eru til starvið, tilskilar Suðuroyar barnaverndartænasta
sær rætt til at søkja umaftur.


text:
Við gildi frá 1. august 2013, hevur landsstýrismaðurin í
Innlendismálum sett í gildi reglur í § 21a og fylgiskjali 9, í
koyrikortkunngerðini (K.nr. 112/2005) um fyrstuhjálp í ferðsluni.
Tey sum á fyrsta sinni ogna sær eitt koyrikort, skulu hava
framt eitt skeið í fyrstuhjálp í ferðsluni. Sama ger seg galdandi fyri
persónar, sum søkja um útgávu og endurnýggjan av koyrikorti til vinnuligan
fólkaflutning til bólkarnar B og D og útgávu og endurnýggjan av koyrikorti við
koyrilæraragóðkenning. Tey sum skulu taka koyrikort til bólk AM (lítið og stórt prutl)
skulu hava lokið skeið í fyrstuhjálp í ferðsluni fyri ungar prutlførarar, um koyrikortið
ynskist útgivið áðrenn umsøkjarin hevur fylt 18 ár.
Fyrstahjálparskeiðið í ferðsluni skal vera fyriskipað av
lærara, ið er góðkendur av Dansk Førstehjælpsråd og fevnir um frálæru í 8
tímar, nevniliga 4 tímar í grundleggjandi uppafturlíving og 4 tímar í
fyrstuhjálp í ferðsluni. Tá skeiðið í fyrstuhjálp í ferðsluni er framt, skrivar
lærarin eitt skeiðsprógv á góðkent oyðublað frá Dansk Førstehjælpsråd. Akstovan
skal hava upprunaoyðublaðið, sum í mesta lagi má vera eitt ára gamalt, tá
umsókn um koyrikort verður latin Akstovuni.
Hetta merkir, at tey sum taka koyrikort á fyrsta sinni eftir
1. august 2013, skulu hava skeiðsprógv um fyrstuhjálp í ferðsluni, fyri at
kunna sleppa til teoretiska og verkliga koyriroynd.
Somuleiðis skulu tey, sum søkja um útgávu og endurnýggjan av
koyrikorti til vinnuligan fólkaflutning til bólkararnar B (vanligan bil) og D
(buss) og koyrilæraragóðkenning, saman við umsókn um koyrikort, lata Akstovuni
skeiðsprógv við váttan um fyrstahjálp í ferðsluni, sum í mesta lagi má vera
eitt ára gamalt.


text:
Eysturríkska fótbóltslandsliðið
Eysturríkska fótbóltslandsliðið umboðar Eysturríki í altjóða fótbóltskappingum og verður stýrt av Österreichischer Fußballbund. Liðið hevur sjey ferðir kvalifiserað seg til HM í fótbólti, seinast var í 1998. Eysturríkið luttók fyri fyrstu ferð á EM í fótbólti í 2008, tá ið landið var annar av tveimum vertum saman við Sveis, og liðið kvalifiseraði seg eisini til EM í 2016.
Innihaldsyvirlit
Leikarahagtøl[rætta | rætta wikitekst]
Leikarar við flestum dystum[rætta | rætta wikitekst]
Toppskorarar[rætta | rætta wikitekst]
Núverandi hópur[rætta | rætta wikitekst]
Hesir leikarar fingu landsliðsboð til EM í fótbólti 2016.[2]
Dystir og mál eru dagførd hin 18. juni 2016 eftir dystin móti Portugal.
Keldur[rætta | rætta wikitekst]
- ↑ Síðan 1988 hevur kappingin havt reglar ið siga, at í mesta lagi 3 leikarar kunnu vera yvir 23 ár, og hesir dystir verða ikki taldir við í hagtølunum hjá landsliðnum ella leikarunum.
- ↑ "Marcel Koller nominiert 24 Spieler" (in German). Austrian Football Association. http://www.oefb.at/fuer-freundschaftliche-news25642. Heintað May 31, 2015.


text:
Alment innlit
Allir borgarar hava rætt til alment innlit í fyrisitingina. Tað tryggjar lógin um alment innlit.
Lógin fevnir um alla almennu fyrisitingina, t.v.s. bæði hjá landinum og kommununum. Rætturin til alment innlit fevnir um øll skjøl í einum máli, eisini kort, tekningar og journalyvirlit. Er umsøkjarin partur í málinum, hevur hann víðari heimildir til innlit.
Tórshavnar kommuna vil hava fullan opinleika og gjøgnumskygni í umsitingini og gevur sum meginregla borgarunum innlit í øll skjøl. Tó kann kommunan ikki geva innlit í upplýsingar viðvíkjandi privatu ella fíggjarligu viðurskiftunum hjá einum persóni, ávís innanhýsis skjøl og tilfar, ið er fevnt av tagnarskyldu.
Vilt tú hava innlit í eitt mál, skalt tú seta teg í samband við Snarskivuna tel. 30 20 10, sum gevur nærri leiðbeining.


text:
Menniskjað byrjaði at hátíðarhalda føðingardagar í 1536. Tað vóru protestantarnir sum funnu uppá føðingardagin og áðrenn helt man, tað sum bleiv kallað navnadag. (ja, eg havi googla tað) Tá í tíðini, gjørdi man ikki so nógv burturúr, sum nú. Men sum so nógv annað, er hetta ein siðvenja, sum hevur vundið nógv uppá seg, ígjøgnum árini.
Eftir mínari meining, skulu føðingardagar hátíðarhaldast! Eg sigi ikki at, tað skal verða nakað heilt serligt, men okkurt útyvir tað vanliga. Ofta tá man blívur eldri, so tímur man ikki at halda føðingardag, ella man heldur kanska, tað at blíva eitt ár eldri, ikki er nakað at hátíðarhalda. Men hví ikki hátíðarhalda, tað at vit hava liva í enn eitt ár. Tað er jú fantasiskt!
Sjeikurin hevði føðingardag nú ein dagin, og eg havi glett meg alla vikuna! Tað er langt síðani eg byrjaði at hugsa um, hvat eg skuldi geva honum í gávu. Til alla lukku, er hann øgiliga lættur at keypa til, og er altíð so æviga væl nøgdur. Útyvir gávuna, so haldi eg tað er umráðandi at man gevur persóninum, sum hevur føðingardag, ein hugnaligan dag. Gávan fánar, men at man ger okkurt burturúr degnum, er ofta eitt minni, man hyggur aftur á, í framtíðini.
Her eru nøkur hugskot, til hvussu man kann hátíðarhalda, føðingardagin hjá einum man er góður við, uttan at tað skal kosta alla verðina:
- Far upp fyrr, og ger ein lekkran morgunmat kláran.
- Lova føðingardags”barninum” at avgerða alt, henda dagin. (Tað plagdi eg at sleppa, og eeeelskaði tað)
- Um viðkomandi dámar okkurt serliga væl, so bjóða teg til at gera tað. Fx massagu, serstakan mat osf.
- Bjóða familju og vinum til ein drekkamunn og kaku.
- Legg eina ætlan um eina útferð, til eitthvørt hugnaligt stað, sum tykkum dámar, men ikki eru so ofta.
- Bílegg eitt borð, á einari matstovu ella royn teg í køkinum við einari trýrættað matskrá. (vegurin til hjartað hjá nógvum mannfólki, er ígjøgnum magan, so hetta er ein sikkur vinnari)
- Far ein túr í biografin, og hygg eftir einum filmi sum føðingardags”barnið” vil síggja.
- Pynta eitt sindur, so man sær at hetta er ein serligur dagur.
- Hav góða lagið við tær, og gev føðingardags”barninum” eyka uppmerksemi.
Onkur av tykkum hugsar kanska, at hetta er nakað verri fjas, og at man er blivin ov gamal til tílíkt. Meeeen, man verður ongantíð ov gamal, til at blíva forkelaður, og at føla at onnur leggja í, at ein skal fáa ein góðan føðingardag. Hetta bæði gleðir, tann sum gevur og tann sum tekur ímóti.
M&K


text:
Bygging, sum ikki krevur byggiloyvi
Bygging, sum ikki krevur byggiloyvi
Sum kommunalur byggimyndugleiki kann Klaksvíkar kommuna gera reglur fyri smærri byggingar, soleiðis at hesar ikki krevja byggiloyvi, um bygt verður eftir reglunum.
Arbeiðini, sum síggjast í yvirlitinum niðanfyri, krevja sostatt ikki byggiloyvi, treytað av hesum viðurskiftum:
- at ásetingar í galdandi byggisamtyktum verða yvirhildnar
- at ásetingar í skeytinum verða yvirhildnar
- at ásetingar í Bygningskunngerðini (BK) verða yvirhildnar
Tann, sum byggir, hevur sjálv/ur ábyrgdina av, at allar ásetingar verða yvirhildnar. Eru ivamál ella spurningar, ber altíð til at venda sær til kommununa á tlf. 410000 ella við telduposti klaksvik@klaksvik.fo.
Yvirlit yvir arbeiði, sum ikki krevja byggiloyvi
1. Smáir bygningar upp til 10 m2, sum ikki eru upphitaðir, sum t.d. úthús, drívhús, hjallar og líknandi. Treytað av:
- at í mesta lagi eru 2 stk. tílíkir bygningar á matrikklinum tilsamans
- at áseting um mest loyvda ábygging verður yvirhildin
- at frástøðan til aðrar bygningar á sama matrikkli skal í minsta lagi vera 2,5 m. (BK kap. 2)
- at frástøðan til mark er minst 1 m.
- at bygt verður innanfyri galdandi byggilinjur til veg
- at hædd á útveggum ella tekju yvir planeringshædd kann í mesta lagi vera 2,5 m.
2. Broyting av innrætting í sethúsum, tvíhúsum og líknandi. Treytað av:
- at vatn og kloakk ikki er partur av broytingini
- at brunakrøvini (BK kap. 5) verða yvirhildin
- at broytingin ikki ávirkar berandi konstruktiónirnar (BK kap.)
3. Altanir upp til 5 m2 vídd. Treytað av:
- at altanin er 2,5 m frá marki (BK kap. 4) og (BK kap. 3)
4. Útskiftan av taki og útveggjaklæðing. Treytað av:
- at orkuparturin í BK verður yvirhildin (BK kap. 7)
5. Útskiftan av vindeygum, úthurðum, portrum v.m. Treytað av:
- at orkuparturin í BK verður yvirhildin (BK kap. 7)
- at kravið um bjargingarop (BO) verður yvirhildið (BK kap. 5)
6. Smáar antennur og parabolar upp til 1 m í diametur
7. Garðar við hædd upp til í mesta lagi 1,5 m, íroknað rekkverk
8. Hátún, lehegn, heitir pottar og líknandi
9. Brenniovnar. Treytað av:
- at Sløkkiliðið skal sýna brenniovnin, áðrenn hann verður tikin í brúk
10. Niðurtøka av bilhúsi, bilskýli, úthús og líknandi smærri bygningum við tilknýti til einbýlishús og frítíðarhús. Gev tó gætur, at:
- ásetingin fevnir ikki um innbygd bilhús, bilskýli og líknandi smærri bygningar
- um byggingin, sum skal takast niður, er friðað ella varðveitingarverd, krevst loyvi frá viðkomandi friðingarmyndugleikum


text:
Børn, sum umboð fyri framtíðar vísindi og samfelag
Evropeiska verkætlanin Sis.Catalyst hevur gjørt áhugaverdan faldara um leiklutin hjá børnum í menningini í samfelagnum og um týdningin av útbúgving.
Í Catalyst verkætlanini verða fleiri avbjóðingar, sum heimurin í dag stendur fyri, viðgjørdar og kikarin verður settur á møguleikarnar fyri broytingum. M.a. verður hugt eftir tøkniligu menningini, sum bindir heimin saman og gevur atgongd til vitan, sum ongantíð áður og um børnini, sum eru framtíðin og arvtakarar til tann heim, sum vit lata teimum og sum tí eiga at verða umboðaði og hava viðkomandi leiklut.
Í faldaranum verða tilmæli bólkað í 7 stig, m.a. um rættindi hjá børnum at verða hoyrd, viðurkend og at tey sleppa at brúka síni evnir.
Catalyst verkætlanin var ein 4 ára verkætlan, sum var stuðlað av ES gjøgnum stuðulsskipanina Science and Society, sum nú er partur av Horizon2020.
Tak faldaran niður her
Les meira um Catalyst verkætlanina her


text:
Nú vit um eina viku fáa staðfest hvussu ein nýgg býráðssamgonga verður skipað, verður næsta stig at fáa snikkað saman eitt samgonguskjal.
Spurningurin verður um vit famhaldandi koma at verða vitni til somu leið, ella um tað kann væntast at ein nýggj kós verður sett.
Líka mikið um talan verður um broyting ella ikki, ja so verður væntandi ikki stórvegis broytingar í umsitingarliga arbeiðinum hjá starvsfólkunum í kommununi. Tórshavnar kommuna hevur ein kompetentan skarða av starvsfólkum frá stjórum og líka út til vanliga tímalønta arbeiðsmannin. Men tað kann stundum tykjast, sum politiska valdið hevur lyndi at gloyma virðisorðini, sum leiðslan í umsitingini á sinni setti á breddan. Hesi vóru “virðing, trivnaður og menning!” Samstundis sum krøvini til eina vælvirkandi umsiting gerast størri, skulu atlit takast til tann fyrisitingarliga partin. Umframt at hava notatskyldu, hava starvsfólk eisini skyldu at geva innlit.
Tað at veita borgarum innlit í ymisk mál, er tíðarkrevjandi, men neyðugt. Og tað er tungt at fáa veitt borgarum neyðuga innlit til ásettu tíðarfreist, tá ið fyrisitingarligu mannagongdirnar eru ógreiðar.
Men hvussu var tað nú við hasi fráboðanarskylduni, um okkurt óreglusemi er í eygsjón. Hevur eitt starvsfólk ikki rætt til at kunna úttala seg ?
Í MA-ritgerð í løgfrøði hjá Brian Sjúrðason frá februar 2016 um talufrælsi teirra í almennum starvi viðgerð høvundurin rættarstøðuna hjá alment løntum starvsfólki í Føroyum. Tað er eingin loyna, at starvsfólk ikki føla seg so trygg at kunna úttala seg, tí tað altíð kann verða ein juridiskur tulkingarspurningur, um man er farin ov langt ella ikki. Og tulkingarrætturin kann koma til ymsar niðurstøður, alt eftir um man spyr leiðsluna ella starvsfólkið á avvarðandi stovni.
Samanumtøkan av ritgerðini staðfestur m.a at ‘….rættarstøðan í Føroyum kann sigast at samsvara við donsku rættarstøðuna. Ilt er at koma fram til eina einfalda og greiða niðurstøðu viðvíkjandi talufrælsinum hjá teimum alment settu. Skrivaðu rættarreglurnar eru fáar, og somuleiðis eru fáir dómar sagdir, sum nema evnið……’
Hóast samfelagið er lítið, eri eg av teirri áskoðan, at ein ’whistleblower-skipan’ eigur at verða sett í verk beinavegin. Hetta sum liður í einum meiri opnum samskifti í umsitingini og millum kommunur, borgarar og politikarar.
Eg vil hava, at øll starvsfólk kunnu hava møguleika at gera vart við seg, um so er, at tey varnast óreglusemi á teirra arbeiðsplássi.
Tíðin er komin at munnkurvin verður tikin burtur.
Boði Haraldson – valevnið fyri Tjóðveldið


text:
Ingi Samuelsen
16.02.2017 - 13:27
Tíðindi > Samfelag & Politikkur > Fíggjarpolitikkur
Nevndin í Landsbanka Føroya hevði sín fyrsta fund í gjár, har nevndin var fullmannað. Nevndin skipaði seg við Tummas Eliasen, sum formanni og Jan Otto Holm sum næstformanni.
Sostatt gjørdist maðurin, sum upprunaliga varð innstillaður av Kommunufelagnum sum eykalimur, valdur í ovasts sessin eftir at innstillingin av Henrik Weihe Joensen, kommunustjóra á Tvøroyri, ikki varð góðtikin vegna vantandi búskaparligar førleikar.
Umframt Tummas Eliasen, sum er útbúgvin scient pol og Jan Otto Holm, sum er útbúgvin cand. merc. eru hini í nevndini: Mathea Hilduberg, cand merc, Edvard Heen, cand econ, Kristoffur Laksá, stjórmálafrøðingur, Elisabeth Eldevig, fiskivinnufrøðingur og Zvonko Mrdalo, phd í búskaparfrøði
Ein tann fyrsta uppgávan hjá nevndini verður at lýsa eftir og seta stjóra fyri Landsbankan.


text:
Orð: Jóannes Patursson
Lag: Vísulag (Frisk op, frisk op, kammerater)
Viðmerking: Yrktur til føstugangsdans í Keypmannahavn í 1903.
1. Tað hevur tókt millum føroyinga gaman
onkuntíð leikti mín fótur so frítt
í gildiskála at reypa saman;
leikar mín hindin um vøllir vítt
tá borin at munni var mjaðarskál,
tá gjørdist í monnum mannamál,
leikar hon vítt, leikar hon frítt,
leikar mín hindin um vøllir vítt.
2. Tað hava føroyingar hildið sóma,
meðan teir mundu úr mjørkanum hóma
ein lítlan glotta framman fyri stavn,
at díkja tá á til at rógva upp havn.
3. Tað hevur verið Føroya siður,
at ongantíð skuldi bindast friður,
høgga ella stinga, tí leti var last,
stríða og strembast, til hjartað brast.
4. Stríð er á sjógvi, og strembing á landi,
blóðsprongdur mangur á slættum sandi
sjaggar pøstur til húsa heim,
spreingir so aftur í dans og gleim.
5. Dysjadólgin latum vær sova,
menskir menn lata hurð úr klova,
fugladúrur er teimum nóg nógv,
út skal koma innispunnið tógv.
6. Lat tí av várum útferðum fregnast,
at vær høvum tílíkum siðum gegnast,
so gerst heimferðin blíð og bjørt,
og Føroyum høvum vær hepni gjørt.


text:
Upplivingar
Runavíkar kommuna og eysturoyggin sum heild bjóðar teim vitjandi eina ørgrynnu av upplivingum, sum røkka frá undurvøkrum landslagi, hugnaligum bygdum, søguligum støðum til framkomnar nýmótans bygdir og býir. Síðst á oynni er landslagið eftir føroyskum viðurskiftum reiðiliga slætt og lætt at ferðast í til gongu. Norðantil er Eysturoyggin brattari við høgum fjøllum. Eitt teirra er Slættaratindur, sum við sínum 882 m er hægsta fjall í Føroyum.
Oyndarfjørður
Heimablídni í Garðahúsinum
Ferðafólkakortið
Vit hava gjørt eitt kort yvir Runavíkar kommunu, ið vísir tær upplivingar og upplýsingar, ið tær tørvar sum ferðafólk í Runavíkar kommunu, umframt eina rúgvu, ið er áhugavert.


text:
Menning ella kollvelting?
Tað hevur verið rættiliga friðarligt um loysing og um ríkisveitingina í seinastuni. Men á flokkstinginum hjá Tjóveldisflokkinum var ríkisveitingin aftur ovast á breddanum. Har hevur helst verið semja um, at hasar seks- sjeyhundrað milliónirnar kunnu vit væl vera fyri uttan!
Idealistar vilja helst, at allar broytingar henda nú, beinanvegin – og, politikarar hava sjáldan ein tíðarsjónarring, ið er víðari enn fýra ár. Tað er, sum tað eigur at vera, men fram kemur hann, ið hóvliga fer! Tað eru mál, ið best eru framd beinanveg – mál, ið hava stóran skund. Men so eru tað tey tungu tøkini, ið best verða tikin í smáum, og so hvørt tíðin er búgvin til tess.
Tað eru nú eini trý og tjúgu ella fleiri ár síðani eg búði fast í Føroyum. Og hvørja ferð eg vitji aftur í oyggjunum, síggi eg hvussu nógv Føroyar eru mentar hesi árini. Tá eg flutti, var Havnin lítið meira enn ein yvirvaksin bygd – nú er høvuðsstaðurin ein býur við alskyns tilboðum. Fróðskaparsetrið var lítið meira enn eitt kjallarauniversitet. Nú er tað ein rættur lærdur háskúli við fjølbroyttum tilboðum. Tá eg fór var ein loftborin miðil, nú eru fleiri, og sendingarnar og orðaskiftini eru á einum nógv hægri og frælsari støði, enn tá eg fór.
Tað eru nógv fleiri fólk, við alskyns útbúgvingum - og soleiðis kundi eg hildið fram, tí tað sæst menning allastaðni, bæði í bygd og í býi, og ikki minst í vinnulívinum, sum er blivið meira fjjølbroytt. Alivinnan, sum nærmast var hjáputur, er vorðin ein høvuðsvinna, og ferðafólkini stroyma inn í landið.
Vit, sum eru uppvoksin í fiskinum, hava altíð liva við tí óttanum, at fiskur hevur stert og hvørvur við hvørt, orsakað av ymiskum umstøðum. Men nú vit hava fingið fisk at svimja í búri, skuldi eingin vandi verið fyri tí. Og sum maðurin segði: Væl er at so er! Stór framstig eru hend í Føroyum hesa seinastu fjórðingsøldina – eisini innan málningalist, leiklist og tónlist. Føroyski jammurtónleikurin í útvørpunum er nú veruliga vorðin til framúr tónleik.
Einasta staðið, har lítið og onki tykist vera hent hesa fjórðingsøldina, er í løgtinginum - har eru næstan bara endursendingar. Men hetta kunnu veljarnir bøta um, um viljin og evnini eru til tess.
Tað er vissiliga hent nógv í Føroyum síðani hina gitnu fólkaatkvøðuna og síðani Heimastýrislógin varð samtykt. Og Føroyar eru týðiliga á veg frammeftir. Men hesum kunnu ótolin fólk beina fyri – tað er, um tey vilja hava kollvelting nú, fyri at verða vald aftur um fýra ár!
Tað er neyvan nakar ið ynskir okkum aftur í amtsstøðuna – heldur ikki sambandsfólk! Tað er mansligt (málburðurin er ikki meintur sum kvinnuniðrandi) at ynskja at vera harri í egnum húsi. Og stórt sæð eru føroyingar harrar í egnum húsi. Gongur tað, sum tað hevur gingið higartil, so verður tað heilt nátúrligt, at føroyingar gerast alt meira harrar í egnum húsi – tað er, so nógv sum nútíðin loyvir einum landi at ráða yvir sær sjálvum.
Hvørki loysingarfólk ella sambandsfólk nýtast at hava svøvnleysar nætur um ríkisveitingina, tí um hon verður niðurraðfest yvir tíggju ella fimtan ár, so ber tað til, uttan at tey gomlu og sjúku skulu fara svong í song hvørt kvøld! Vit fingu ikki eina alivinnu, eitt kringvarp, eitt landssjúkrahús, ella eitt fróðskaparsetur eftir einum degi. Fram kemur hann, ið hóvliga fer (eg stilli ikki upp fyri Sjálvsýrið!).
Um ríkisveitingin verður niðurlagað við einum fýra- fimmogfjøruti milliónum úm árið í eini fimtan ár, so nýtist ongin at fáa ilt av tí. Og so verða eisini stundir til at fáa øll onnur viðurskiftir, lóggávu íroknað, uppá pláss til ta tíð. Hettar er bara ein nátúrlig gongd hjá einari framkomnari tjóð.
Men ongi lond eru heilt sjálvstøðug í dag – allarminnst tey smáu og smæstu londini. Hvør av øðrum liva má – tað verður altíð neyðugt við tænastum tvørtur um landamørk.
Eg haldi, at sum oftast roynist menning betri enn kollvelting – menning kann vera ruddilig, kollvelting hevur mangan verið óruddulig.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Mimmy Vágsheyg
Mimmy Vágsheyg er fødd í 1980 og uppvaksin á Lítlu Brekku í Klaksvík. Miðlingur av trimum systrum. Ein rokalig smágenta við stórum krúllutum hári - hon sum rann, súklaði og tuskaði við dreinginum frá morgun til kvøld. Hon lýsir seg sjálva sum mamma og leikandi venjari. Angrar bert tað hon ikki fekk gjørt. Hon siterar ofta Astrid Lindgren - “Hatta havi eg ikki roynt fyrr, so tað dugi eg heilt vist!”. Orð sum “ógjørligt” finnast slet ikki í hennara verð - naïv og "Optimist by Choice". Pausa er eitt pitstop, til at kunna fyrireika segat kunna drøna avstað aftur.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Hervé Din Din ávegis til Tvøroyrar
TB | 04/02/16
Vit hava áður nevnt, at TB fær álopsstyrk í ár. Talan er um 24 ára gamla Hervé Din Din, ið kemur úr Cameroon. Hervé hevur millum annað leikt sum yrkisleikari í Vietnam, Tunis og Gabon. Av dygdum hansara verða serliga hæddin(1.91m) og skjótleikin tiknar fram, sum sera avgerandi.
Nú er komið so mikið ávegis, at pappírini eru komin í lagi og Hervé er ávegis og verður eftir ætlan á Tvøroyri komandi leygardag kl. 9:00. Vit ynskja Hervé hjartaliga vælkomnan til Stórá og er tað okkara vón, at hann roynist væl og at væl verður tikið ímóti honum.
Niðanfyri sæst ein lítil kykmynd av Din Din.


text:
Nógv ferðandi og nógvar súlur í januar
16.200 ferðandi flugu við Atlantic Airways í januar í ár, og tað er sjey prosent fleiri enn sama mánað í fjør. Eisini hevur satt súlurok verið í kundatænastuni, nú seinasta freist at bíleggja súlu-ferðaseðlar er í dag
Vøksturin í ferðafólkatalinum heldur fram. 16.200 ferðandi flugu á rutunetinum hjá Atlantic Airways í januar, og tað er sjey prosent fleiri ferðafólk, sammett við sama mánað í fjør.
Vøksturin stavar frá øðrum farleiðum enn rutuni til Keypmannahavnar, ið hevði áleið sama ferðafólkatal í januar, sammett við januar í fjør.
Súluskipanin fer nú í søguna, og eru umleið 18.000 einvegis súlu-ferðaseðlar bílagdir seinasta árið. Fyri einum ári síðani varð boðað frá, at Atlantic Airways gevst við súluskipanini, og nú freistin er um at fara, hevur satt súlurok verið í Kundatænastuni. Freistin fyri at bíleggja súluferðaseðlar gongur út í dag.
Í januar varð flogið rættstundis í 84 prosentum av øllum fráferðum – t.e. seinking styttri enn 15 minuttir. Tað er 11 prosentstig betri, sammett við sama mánað í fjør. Reglusemið var 99 prosent.
Atlantic Airways arbeiðir áhaldandi við at fáa fleiri føroyingar og útlendingar á flog og at menna tænastur felagsins.
Vinaliga
Atlantic Airways
Fleiri upplýsingar fáast frá Jóhonnu á Bergi, stjóra, á telefon 21 37 30
Flotin fingið navn, og grunnurin Listaflog settur á stovn
14. november 2016
Navnakapping: Hvussu skulu flogførini og tyrlurnar hjá Atlantic Airways eita?
14. november 2016
Framgongd í ferðafólkatølum í oktober
02. november 2016
Broyting í viðførisreglunum hjá Atlantic Airways
27. oktober 2016
Fleiri ferðandi í september
30. september 2016
Methøg ferðafólkatøl og betri reglusemi
01. september 2016
Fleiri enn 42.750 ferðafólk í juli – hetta er met
01. august 2016
Atlantic Airways samstarvar við FolkeFerie.dk
15. juni 2016
Atlantic Airways broytir í dag terminal á flogvøllinum í Keypmannahavn.
13. juni 2016
Atlantic Airways heldur fram við trimum Airbus
10. juni 2016
Atlantic Airways fleiri ferðandi í mai
31. mai 2016
Atlantic Airways heldur kósina
11. apríl 2016
Fleiri og enn bíligari flogferðir
16. februar 2016


text:
Staðseta øll staðarnøvn í Norðoyggjum
Týskvøldið kl 19.30 verður stovnandi fundur í Íversetarahúsinum fyri felagi hvørs endamál er at staðseta øll staðarnøvn við myndum og knøttstøðum i Norðoyggjum
Tað er Jákup Jacobsen úr Haraldsundi sum hevur tikið stig til fundin.
Jákup upplýsir fyri Norðlýsinum at hann hevur arbeitt við staðarnøvnum í Kunoy í mong ár. Tá hann hoyrdi um Hanus Poulsen og hansara arbeiði við staðarnøvnum í Árnafirði fekk hann hugskotið at fáa øll staðarnøvn í Norðoyggjum staðsett.
- Tað er í tøkum tíma at hetta verður gjørt, tað má gerast nú ímeðan fleiri eldri menn enn eru á lívi, sigur Jákup.
Fundurin verður í Íverksetarahúsinum kl. 19.30 í annaðkvøld.